amanoisuno/poet huggingface dataset:
詠古十六首  其四 華鎮
長劍寄寶匣，往往夜鳴吼。芒針補弊履，雖賤不爲醜。藏器貴有施，斯人自吾偶。汲汲出疆贄，皇皇喪家狗。無愧三宿行，未多沮溺耦。營丘執羔客，乃是射鈎手。解縛履文陛，低顔亦含垢。魯堂品藻中，茂實帝王後。君子當際會，所學問行否。南陽三顧日，不羨商巖叟。相期等釣璜，茲爲兆熊后。宿將輕少年，前席亦何有。恢恢王景略，落落秦關右。周旋二十年，初心了無負。何必逐桓溫，聯翩東南走。松栢儻莫依，嵩岱皆培塿。
詠古十六首  其五 華鎮
昔在戰國時，吳生固多奇。弱魯偶以將，彊齊不能支。聿來守西河，縱橫各有施。黔首樂無貳，財用日以滋。士卒思致命，官事咸允釐。韓趙既來賓，秦人怯東窺。魏郊昔多壘，中外安且熙。當時計其功，誰復相等夷。盛德乃不器，中智各有宜。由來秉國鈞，不類提軍綏。論列謾紛錯，至當難重違。桓桓蓋世氣，低徊下卑辭。
詠古十六首  其六 華鎮
風雲起幽朔，霜雪彫松桂。修竹實不華，猗梧慘憔悴。江漢凝以沍，醴泉更蒙蔽。鸞鳳何所歸，增擊真良計。岐山盡禾黍，九成困惉懘。鳴矣後佳期，來儀爽幽契。烏鳶競腐鼠，仰視驚高逝。衆羽亦可懷，雲飛屢回睨。猗嗟魯先生，生後唐虞際。高華雖韡韡，碩果終幽翳。幅紙下聊城，片言挫秦銳。銛鋩釋紛難，未足論明哲。况復歷下談，微端本柔脆。時無豪傑士，橫議喧鶗鴂。春冰薄輕綃，可耐秋陽熭。
詠古十六首  其七 華鎮
黍稷無惡種，方苞藉良農。淳化混無外，殊疆藹同風。海濱昔未洽，盜弄潢池中。勝殘無善政，矧日勞兵戎。龔叟達事變，嘉言契清衷。鈇鑕何所施，鉤鉏日成功。鷄豚被封域，桑麻翳垣墉。天子念循良，召對明光宮。醉客雅輕事，臨歧願追從。厚意難重違，歸軒相與同。終藉哲人語，清風傃淵沖。小人徇其末，所得竟無庸。君子喻其大，道義在所攻。聯裾治水衡，遲暮何從容。
詠古十六首  其八 華鎮
鮒魚在涸轍，所志斗升水。斗升不可得，安望長江鯉。朝登禹門浪，回首風雷起。高才忽細行，脫略外譏毀。鄉閭不見容，縣令邈難邇。悠然挹斗酒，西遊咸陽市。一言悟時主，傾注超園綺。獻納無間言，經綸有餘美。平步躡雲漢，瞬息致千里。賈生終如遺，資用豈不偉。
詠古十六首  其九 華鎮
三聖贊拔茅，拔茅有連茹。四始詠鳴鹿，鳴鹿嘯其類。性理儻可賞，微物在所貴。矧伊人倫秀，德輶自勤致。昔在世宗時，炎劉正昌熾。蒲輪聘枚叟，異人始麕至。鄭生何慷慨，稱薦天下士。嘉言美且閑，咀之有餘味。當朝尚趨和，浮沈在承意。囊括未足多，似忝司農位。獨以推轂賢，千秋仰高義。周公親吐握，事與田竇異。如何大將軍，碌碌無所譽。功業雖可名，風流固多愧。
詠古十六首  其一○ 華鎮
吾愛袁東陽，才華自天性。注射溢飛泉，玲瓏韵鳴磬。微吟傍牛渚，傾寫江州聽。珠聯麟野韵，響答臨歧贈。倉卒宣城辭，顛沛長沙詠。辭林騁高步，聲華既明盛。不爲桓公屈，高風更嚴勁。榮路何足論，清衷自如瑩。
詠古十六首  其一一 華鎮
興平昔喪亂，射狼恣吞攫。雄才卧南陽，盤桓寄雲壑。良玉沽善價，高情無適莫。風雲時會合，約束非纆索。蕭公鎮關中，守固惟筦鑰。韓彭冒鳴鏑，閫內非所度。成都偪仄地，草昧事參錯。顧盼乾坤靜，談笑風霆作。東連紫髯公，北設渭濱略。靈源挹愈盈，英風際寥廓。明知不自假，高談貴無怍。宿昔何所侔，夷吾暨燕樂。
詠古十六首  其一二 華鎮
窫窳當九門，西山寶騶虞。鴟鴞集上林，丹穴巢鵷雛。姦雄始基搆，哲人晦良圖。步兵偶叔末，整轡登蓬壺。身世委杯酒，不以禮法拘。長嘯引鳴鳳，新詩綴驪珠。慷慨臨廣武，感激慟窮途。所志豈方外，林下薄踟躕。恢恢大雅人，矯矯真龍駒。寧愧蘇門士，臨刑據槁梧。
詠古十六首  其一三 華鎮
秋陽鑠金石，康莊晝如焚。乘軒及負荷，累足朝市門。揮汗散凌雨，騰埃播長雲。隋珠彈黄雀，貴賤誰復論。安知北窗下，乃有羲皇人。高卧挹清風，翛然遠世紛。綠琴寂繁奏，白醅漉綸巾。井水患甘旨，膏蘭困明芬。何用結廬地，喧填走車輪。
詠古十六首  其一四 華鎮
唐昔先天後，天步復清平。君王圖治定，槐棘來羣英。渭水亦投竿，莘原猶棄耕。丈夫敦志尚，不爲軒冕輕。矯矯同州守，素風獨崢嶸。慷慨論十事，激切觀王明。獻納無迕言，始來歆大烹。富貴豈不念，直道思有行。馭者信所學，不爲嬖奚更。况當秉國鈞，見利難自傾。行己或可枉，乘軒何所榮。風虎既相從，雲雷底光亨。開元及貞觀，當日乃懸衡。至今夸毗人，聞風心骨驚。
詠古十六首  其一五 華鎮
高柳何葱蒨，嫋嫋章臺端。眉葉蔭紫極，條絲拂朱欄。何以謝松竹，撓弱慚歲寒。既乏貞固姿，枝葉何足觀。小人殉利慾，俛仰如轉丸。苟非社稷臣，禍患寧肯干。蒲山已歸覲，黎陽尚盤桓。當時方寸地，明明赤如丹。飆舉冠凌烟，騰芳臭如蘭。一言失其所，功名兩彫殘。高帝論平陽，劉氏終以安。英公負文皇，武氏爲世患。無忌問趙相，侯嬴起長歎。白首不可保，知人良獨難。
詠古十六首  其一六 華鎮
蘭芷生幽薄，浥露搴華姿。芙容隔秋江，扁舟滿江湄。丈夫抱材用，但願君王知。甯生擊牛角，載歌南山詞。詞終脫裋褐，纓佩暮萎蕤。人事非有定，斯言或難持。翩翩李將軍，鳴弦壓由基。餘威震戎虜，談笑靜邊陲。桃李曾無言，嘉聲滿黄扉。心知堪萬戶，乃謂生匪時。烽火照甘泉，未能包虎皮。目視漢飛將，棄棄輕如遺。頗牧已黄土，忉忉勤緬思。如何中林士，坐視青雲期。
古風 華鎮
瞻彼南山下，溝塍蔚相續。泉流既清美，土壤膏且沃。巖壑雲氣多，時雨常霑足。苦乏知人術，所寄非良淑。樹藝本未工，營私一何速。銚鎒不及時，終然廢穜稑。嘗恐歲云暮，蟋蟀鳴我屋。良苗不可見，何以望嘉穀。
讀孟東野懊惱詩 華鎮
東野不解事，强爲懊惱詞。惡詩皆得官，舉世不及嗤。好詩空抱山，寂寞無人知。詩自有好惡，得官不在詩。白面無伎能，青雲多路歧。君無一囊錢，姻婭復爲誰。且保珪玉質，無使傷磷緇。文章古所貴，恐非涉世資。羽翼聖道術，收拾古佚遺。此外不可倚，倚文諒多奇。
小院 華鎮
小院無經過，虛庭窈深幽。高堂晝晴永，朱箔上銀鈎。文砌桐花落，碧瓦烟光流。交疏靜丹綺，飛梁架青虬。流鶑自睍睆，好音暫遲留。
早發蕪湖風便舟中有感 華鎮
長波西南騖，高風激江流。掛席向浦溆，凌虛駕輕舟。洲渚亂揮霍，蒹葭颯颼飀。重山捷飛過，疊浪紛悠悠。鳬鶩不及辨，頻咤越飛鷗。舟人擊鼓吹，謔浪相賡酬。調笑西來人，掩淚寒沙頭。人聞此語樂，我聞此言憂。爾速非爾巧，彼淹豈其尤。淹速偶所值，矜笑徒自偷。况余涉世途，泰稀否常稠。此日雖偶駛，來日恐或不。馭也儻可矜，留滯還增羞。天道雅無常，非分非所求。但願日日行，行路無阻修。
汎舟 華鎮
汎舟涉長川，舟巨川且廣。操榜無良師，東西逐波蕩。左之蕉葦多，右之洲渚枉。中有安流道，可以詣所往。不習昧其從，終日勞蕩槳。蕩槳勞尚可，所憂波濤長。黑雲蔽白日，驚飈摧五兩。沈浮何足道，形生在反掌。豈無觴深人，疏絕不得賞。
題竹軒詩 華鎮
歲寒青松青，落落惟修竹。烟葉舒青翠，風莖戛蒼玉。高標契嘉士，暫挹情已足。况復清陰中，耽耽有華屋。屋下富經史，塤篪韵方睦。啄食日已肥，文綵更繁縟。側聆簫韶奏，聯翩赴清曲。秋色正蕭疏，庭宇清以肅。且復遶修林，采采黄金菊。莫學山陽客，顛倒困醽醁。
贈別新渭府機宜蔡二同年 華鎮
賈生流落處，寒日照山郭。江湖行欲盡，客意正寂寞。轂擊逢蔡侯，舊交宛不若。立談露底裏，貞意銷垠堮。握手笑登舟，杯盤已紛錯。初言敘交契，次問何漂泊。苦道行路長，舂陵亦墝埆。仲冬纔薄寒，秋水雖已落。湘山尚重疊，湘水亦浩漠。水深莫暮止，路遠宜晨作。委曲話津途，纖悉指棲托。前修共科名，分義曾不薄。此道久淪替，後生多落寞。頌君古人風，不爲一杯酌。我舟尚南邁，君馬方西躍。各指天一涯，何以慰離索。平凉古名鎮，扼控開戎幕。綠髮照青衫，從容預經略。從軍古所貴，清世尤多樂。已見六翮修，行看上遼廓。
宿道林寺詩 華鎮
鉦鼓遠轟填，旌旗近凌亂。蘭棹截波艤，肩輿傍山轉。白羽映塵舉，烏紗倚風岸。揆才非阿都，託乘陪中散。暝投蕭寺迥，路入修林蒨。清談曾未既，長夜已踰半。周旋仰陂量，眄睞慚溝斷。欲倚青雲披，輕歌白石爛。高風生夜壑，長松響幽澗。秉燭訪陳跡，辭墨疊壯觀。纓蕤雖未濯，心目欣已浣。文奇楚招些，跡異元郎漫。初驚冰玉違，已見珠璣璨。臨池名草聖，天台得才冠。兼資古所稀，荐遇世尤願。琳琅鼓餘韵，蛟虯走芳翰。詣絕雅無倫，神變敏如幻。規爲到古始，氣槩起消懦。須知趙璧貴，祗借秦人玩。吟想情有餘，言終屢增歎。
汲水詩 華鎮
汲水苦綆短，低回就清淺。綆短儻有續，重淵良不遠。清淺本無源，其涸易見睍。重淵酌愈出，流波被溝畎。膏肓苟願治，會須好俞扁。所之在萬里，庸可策駑蹇。白茅滿原隰，刈之何不勉。緝索綆乃長，單極恣舒卷。寄聲汲引者，功微利亦鮮。
虛室 華鎮
軒前列羣山，軒後得虛室。宛若成都居，枵然惟四壁。清明照窗牖，不待秋月色。萬籟悄無聲，終年飽岑寂。
頤軒詩 華鎮
土木謝琱華，結構趣閑敞。四座來風月，中庭容几杖。庭喧海潮至，窗暝山雲上。蕭散寄官曹，欣茲會清賞。
寶墨堂 華鎮
堂有顔公石，辭墨真世寶。圓潤屈銀鈎，淳華掞春藻。忠義昔所服，文藝久彌好。至今有識人，撫卷惜元老。
廣述二首  其一 華鎮
茫茫太行道，日側嘯彫虎。天明落檻穽，迥失山林阻。搖尾仰視人，意態已如鼠。烏鵲竟何爲，俛咮噪而聚。高明人共畏，鰥寡世所侮。丈夫氣如霜，所貴摧强禦。埋輪斥豺狼，不待梁冀死。長孺戒李息，張湯方遇主。古人恥低徊，吐茹兩不武。真節一朝奮，千載羞莽鹵。茲人不可見，茲事乃近古。三復清風詩，永懷仲山甫。
廣述二首  其二 華鎮
飄風入閶闔，九陌起黄埃。馺遝振鳴珂，馳驅東西來。側足湊高明，珠箔爲褰開。附會崇岳友，沮譽牛李儕。傾側競姿媚，談笑足詼諧。朝爲道旁客，暮爲廊廟才。如何首陽人，悵望黄金臺。所得竟斗筲，回首良可哀。安見鄭子真，谷口日徘徊。嘉聲滿朝野，何用苦自媒。
春日雜興十五首  其一 華鎮
季冬歲云暮，玄冥肅寒威。濃雲蔽白日，朔風戾天飛。霜華晝不消，木冰粲瓊枝。河漢凝以沍，松竹慘萎蕤。豺虎有饑色，况乃狐兔微。朝陽汎春光，黄雀鳴華榱。
春日雜興十五首  其二 華鎮
鳴禽斷殘夢，寒衾有餘溫。褰帷覽東窗，朝陽汎晴暾。晨興不知倦，攝衣步南軒。碧瓦無寒霜，芳露浥蘭蓀。東風苦未競，愁見陰雲屯。登高遠四望，極目際郊原。
春日雜興十五首  其三 華鎮
三眠愁夜久，夙興坐高堂。是時大火中，啟明在東方。曉月俯前楹，列星掩微芒。和風從東來，草木有流芳。欄花浥零露，密影森低昂。咸池浴朝日，照耀上扶桑。輕烟靄簾櫳，盈盈斂餘光。
春日雜興十五首  其四 華鎮
韶光入南園，芳樹囀珍禽。弄月曉烟際，吟風夕陽林。間關調巧言，玲瓏韵鳴琴。密傳青帝意，說盡陽和心。採之芳林幽，置之華堂深。願言几席間，時聽林中音。朝餐屑崑玉，彫籠飾南金。引盼結綺疏，弄影高梧陰。三旬春欲暮，寫此如簧吟。
春日雜興十五首  其五 華鎮
緩步出東門，徘徊高城隅。芳郊曉烟霽，極目眺平湖。遲日暖潜魚，東風汎菰蒲。陽和著萬物，動植皆昭蘇。行樂貴及時，流光易云徂。五陵少年客，燕趙傾城姝。憧憧滿金隄，盈盈雜簪裾。華龍儼上駟，冰雪瑩膚腴。帷花啟芳筵，藉草羅樽壺。搴條密相遺，巧笑情有餘。溱洧宛未妍，桑中良不如。
春日雜興十五首  其六 華鎮
東風入九門，細草有餘綠。長楊散金縷，繚亂青樓曲。緗桃美於錦，素馨純如玉。名園搜未盡，春華已盈目。蘭蕙有天香，乃在山之麓。不與東風發，誰知顧中谷。
春日雜興十五首  其七 華鎮
姜庸曉相携，採桑高城東。新妝競姚冶，危鬟較櫳鬆。袿襦無舊製，組繡有餘工。穿林逐流鶑，遵渚學驚鴻。密葉朝露晞，遠揚戾東風。日昃蠶已饑，采采不盈籠。
春日雜興十五首  其八 華鎮
虛懷湛秋水，拳石枕寒沙。上栽九節蒲，依倚復欹斜。寄懷曲几穩，發秀終年嘉。細根散蒼髯，巨柢蟠青蛇。玉篦瑩故葉，劍鋩長新芽。融怡謝陽光，滋澤非露華。潔貞宛相適，吹噓曾不賒。乃知元氣游，脗合大道涯。生生無間斷，在在均邇遐。陰騭有異稟，朗應無爾差。故茲靈藥材，見重長年家。寧如溱洧贈，復異洛陽花。臭腐薦高腴，夭冶揚芬葩。栽培劇彫楮，徂謝迅飛霞。韶光瞬息移，不得延豪奢。
春日雜興十五首  其九 華鎮
東郊接南陌，芳樹繚脩隄。疏雨斂輕埃，十里平如坻。雲日弄晴陰，烟花淡低迷。往來多騕褭，躑躅赴東西。紫騮連錢花，青驄碧玉蹄。軒頭剝秋兔，闊臆竦鳴雞。金鑣響玲瓏，玉校光高低。促韁合組繡，脩策琢玻瓈。顧影斂逸足，迎風鬰長嘶。不逢王武子，與解錦障泥。
春日雜興十五首  其一○ 華鎮
晴春厭密處，駕言出林坰。捨車步蘅皋，緩带遵蘭汀。長林合葱蒨，綠陰透虛明。上有遷谷鶑，下聞求友聲。風和簧舌穩，薄暮耳猶傾。歸輈俯俄景，脩路尚安行。華鋪閉深院，嘉樹列前庭。高梧蔭綺窗，媚柳拂朱甍。安得谷中侶，晨昏此飛鳴。
春日雜興十五首  其一一 華鎮
迢遞長江表，崎嶇青障間。瑞草雜野卉，吐秀莫窮看。馥鬰誰與奇，細碎如等閒。荆榛共榮悴，樵牧幾摧殘。殊鄉採嘉聲，千里輳名園。輕舟走彫檻，文砌薦朱欄。芳華未盈枝，傾都已酡顔。疏叢乏葱蒨，薄采媿朱殷。珍賞占芳時，野客更舊觀。試問蜂和蝶，何如蕙與蘭。
春日雜興十五首  其一二 華鎮
江梅燦瑶琨，緒風未成和。紅藥簇雲錦，韶光已蹉跎。臘寒苦難任，秋陽暴如何。寧知桃李樹，乘春蔚婆娑。二月艷陽天，兩京佳麗多。五陵浮瑞氣，三州翻綠波。宮槐出華闕，御柳夾銀河。玄鳥雜飛舞，黄鸝競鳴歌。芳蹊展平練，繁艷簇香羅。浥露笑金谷，迎風媚銅駝。落英縱紛紛，珍實已峨峨。莫訝潘河陽，盈城意靡他。
春日雜興十五首  其一三 華鎮
纖纖蘭蕙甲，青青楊柳絲。草木有春華，園林競芳時。妝點貴銓次，高下有推移。連畛已端修，茅蹊盡平治。雕欄被丹雘，文甃合瑠璃。穿薄啟縈迂，拍隄汎漣漪。安排紅藥樹，映带牡丹枝。蔓草既誅鋤，秋榮亦芟夷。碧蘆斷修幹，丹蓼剪芳蕤。苞杞散不收，叢菊棄如遺。蘆蓼尚云可，杞菊或未宜。神功著西河，嘉聲藹東籬。朱實照金鼎，黄華登玉巵。暄凉雖異序，榮秀各有期。商飆掠春叢，摧折誰能支。
春日雜興十五首  其一四 華鎮
春華雜丹素，芳心馥椒蘭。蝴蝶採其榮，交飛密爲團。輕鬚卷絲緒，弱翅剪冰紈。栩栩婉有容，飛飛閑可觀。深叢密依倚，曲徑恣盤桓。日昃芳氣消，露晞黄粉乾。繁華未零落，幽意已闌珊。
春日雜興十五首  其一五 華鎮
中和嘉會日，名都肆廣筵。華榱蔭簪裙，樽俎森盈前。主賓興方諧，威儀曾未愆。鳳簫密銀簧，瑶琴掩朱弦。衆優湊廣庭，跰𨇤颯回旋。被服偭古製，咿嗚操方言。鉦鼙雜鳴擊，促數競喧填。歌舞養心耳，心耳今煩悁。恐非君子音，不足延永年。
和孫秀才醉中二首  其一 華鎮
封人祝多子，患寡不患小。林慮行且歌，自喜身已老。五月日可畏，不踐門前道。北窗足虛閑，清風颯然到。况有樽中物，玉山恣傾倒。黄河或可斷，世事未云了。
和孫秀才醉中二首  其二 華鎮
吾鄰有達士，時得問話言。寄身杯酒間，萬事不復論。大嚼青精飯，高岸白綸巾。愧非伯倫伴，辜此羲軒民。
瀑布 華鎮
蒼崖入青冥，飛泉下巖頂。薄風春雷怒，照月秋練迥。清潤冷書幌，輕柔媚茶鼎。揮弄自忘歸，賞心意誰並。
橫山 華鎮
戶外片山橫，長蛇勢繚繞。林疏無鷙獸，海近多鷗鳥。雲氣弄晴陰，烟光媚昏曉。坐中見樵采，隠隠下林杪。
懷嵩亭 華鎮
嵩高維神嶽，峻極上霄漢。臨登信舍地，庶入朝夕觀。垂簷碧雲低，带戶前山亂。何日見愚公，神棲夢輕斷。
適南亭 華鎮
子真埋照地，千載委榛莽。知音久未會，遺蹤寂誰賞。華堂始基搆，皂蓋日來往。高風邈已遠，茲焉競長想。
湖南運使柯少卿用廣西提刑曹司勳遊嶽麓寺韵送廣西行俾令同賦 華鎮
昔聞湘西寺，夢想投雙脚。身境隔楚越，攘臂無由攫。此日陪勝集，當年意彌廓。山環秀色遠，地勝真興託。赤日朗泥金，彤霞煥塗雘。追隨得後乘，登頓閑芒屩。窮幽際高深，歷險遵厓堮。北斗近在手，南溟消一酌。天風韵球琳，世味羶醴酪。躡屐想王謝，登舟成李郭。欣戚起參差，去住同紛錯。常時惜聚散，靈襟費恢拓。契理在相忘，言志亦盍各。無然結惆悵，聊用聆談噱。况當擁斧繡，不類居榛壑。金石雖欲流，風雲正相薄。蕣華夕則隕，蠟味淡可嚼。照坐蘭玉明，揮翰珠璣落。青嶂繚雲構，紅紗羅蠟爝。景勝語難工，柔毫幾頻閣。
早發京口舟中 華鎮
解維去北固，掛席指西湘。秋江迥以朗，物色見毫芒。篷窗列遠岫，天際插連檣。鷗鷺簇寒沙，蒹葭肅初霜。千里伊此始，扁舟前路長。路長念行遲，家遠情難忘。回首東南引，朝陽汎滄凉。稽山不可見，况復梓與桑。日月無停晷，星漢迭回光。人生天宇間，安得戀故鄉。徒勞非所願，薄言奉高堂。念昔楚與越，相望若參商。山川有分守，出入多譏防。道泰共家國，路夷闢關梁。勉從四方事，及此筋力强。羈宦真飛蓬，飄颻隨風翔。遠近不自我，東西竟何常。君子貴知命，世路各有方。
巫山神女詩 華鎮
巫娥美無度，綽約姑射倫。冰雪照肌骨，被服丹霞裙。蘭膏皆臭腐，天香有清芬。手提瑶華枝，乘鸞弄氤氳。緬邈相光彩，杳然喪塵紛。楚王夢見之，三歲情如醺。伊人竟何許，宛在陽臺下。宋生未見稱，朝暮自雲雨。
襄陽道中望鹿門山 華鎮
龐公昔避世，全家入翠微。空遣山下路，不知今是非。高風久寂寥，世路誰與歸。山頭日欲落，搔首重依依。
采石 華鎮
夜暗梟狐響，天明蛟蜃伏。君子貴知幾，乘時介多福。中原昔不競，淮海波濤蹙。高視孫仲謀，雄心冀前躅。大明將昇騰，氛祲先驅逐。周師東南指，淮澨歸亭毒。遺燼倚江流，熒熒怯風燭。真人方遠略，墜緒勞君續。後至祇取羞，先迷庶能復。時雨動民望，遠猷走辰告。密算結浮梁，長驅踐平陸。敵氣沮飛渡，軍勢乘破竹。鱗羽不及張，巢窟駭傾覆。百年厓石稜，鎸刻猶在目。風濤杳不作，水落秋山足。留與釣魚舟，穿維宛相屬。由來一带水，未勝長城曲。道梗叛或易，時清去還速。何必鑿秦淮，佳氣自消縮。
銅陵阻風 華鎮
常言秋冬交，泝江便風多。我行已旬餘，有風不生波。直道不敢往，曲港傷逶迤。昨日始張帆，騰凌越盤渦。脩途驛未歷，寒日景已俄。夜半轉巨橐，驚濤擁蛟鼉。天明更雄厲，尋尺不得過。密雨喜初霽，整衣起婆娑。倚檣玩輕鷗，遵渚踏寒莎。羨望東行舟，飛帆峭嵯峨。回數挽引日，多少唯與阿。行止風在天，天爲謂之何。欲歎翻自笑，聊爲阻風歌。來日如未已，且用資吟哦。
書李西臺詩帖 華鎮
古來論書如論馬，不看皮毛看筋骨。赤驥雖瘦神彩駿，骨筋强奇氣突兀。點畫筋骨生筆端，昔人小伎不自忽。用筆臨紙如用兵，敵陣深攻橫馳突。水墨淋漓無顧藉，鋒毫來往輕陵捽。皂鵰蒼隼搏秋天，老蜃長蛟結幽窟。李唐末年天下亂，劍戟縱橫文藝缺。鍾王遺法散不傳，二百年來更蕪沒。卧豪側管不到紙，狐渡春冰輕窸窣。尋蹤貌影見形似，坐擬前人已超越。禿盡南山千兔毫，妙絕曾無一毛髮。西臺老李得古意，揮灑工夫通怳惚。昔聞已覺心思啟，今見頓使蒙蔽發。縹襮欲卷更復開，明發臨風到華月。
次韵和湖南運判司勳曹公衡山行 華鎮
大山隠隠橫如衡，北與常嶽當天經。發奇吐怪無時停，旦暮生氣凝紫青。隆隆翠光照南溟，是爲朱陵赤帝庭。奇峰八九羅明星，真仙宴集通層城。飛樓疊閣到絕頂，環回照映真雲屏。流泉夜逐銀河傾，危石上與搘機撐。輕輿飛蓋不知峻，來往常見林梢盈。炳靈彌世動宸扆，儀物嚴奉侔朝廷。天章國寶萃神異，金華墨彩光崢嶸。提封奄有神仙宅，星軺部按經雲扃。傳經俯可拾青紫，摛華早合登蓬瀛。肯跨蘇耽嶺頭鶴，輕逐浮丘吹玉笙。暫將勝具擬玄度，行與大帝調六英。漢庭已當思汲黯，紫坦歸次光晶熒。尋源况曾到雞足，根塵洗盡丹臺靈。宰官應世通有誠，飛雲何意超鴻冥。玄珠不獨罔象得，白雪一點洪鑪生。詩豪墨妙天許并，雲崖蘇壁增新銘。紫虛羽蓋飄竛竮，湘源寶瑟鳴蘭汀。蛾眉旋顧若自失，霜威一肅春華零。琴高睥睨不敢請，遺鯉失步奔長鯨。平反犴獄成虛囹，姦豪斂衽無辜寧。隨車靄靄留餘馨，千里卷盡重雲暝。威形不習西門豹，襟風遠析湘人酲。自憐匏繫致身誤，遲日坐費三春晴。况無氛翳動精祲，照乘惟有仙花明。日邊應許留姓名，雲車未間相逢迎。花源深處尋遺氓，枕泉潄石窮幽清。拂掠朱鸞毛羽輕，朗聽日轂聲鍧鍧。誰知信舍遠千里，胸中浩氣高難平。翰林一想天姥起，當年飛夢三更成。便欲登臨雲頂寺，俯看練带瀟湘橫。驚聞佳句得交珮，傳寫寶祕勝韋籝。清新自是文章伯，飛譽高華由妙齡。美如時雨恣飛洒，有聲著物皆欣聽。河流萬里勢不息，曲折細可爲章程。大匠斤斧何經營，良賈厚藏非力耕。鋒鋩銛利新發硎，文彩繁縟森華纓。洗心吟玩曾未再，已覺兩腋生羽翎。千巖萬壑句中盡，此身如在衡山行。
雲溪行 華鎮
雲溪發源自雲門，千古流注越山根。城金河玉雖已遠，南來波浪長崩奔。蒼崖峭壁三十里，翠烟紫霧籠寒水。往來鷗鷺逐波頭，出沒魚龍穿石齒。清時有客寄扁舟，長嘯日來溪上遊。緩教霜翮追清曲，漫引輕絲下碧流。有時醉卧閒雙槳，不知船逐樵風上。挹盡千巖曉氣清，聽我萬壑寒泉響。無端側耳鳳凰鳴，却跨青鸞上玉京。流連丹桂三秋色，辜負寒松半夜聲。十年南北何擾擾，咫尺溪頭不成到。幾回魂夢似當時，夢覺尚疑雲滿抱。今日羈縻江海曲，折腰翻爲斗升粟。山頭日落見雲歸，自怪此身何局促。皂雕萬里在一飛，蛟龍未必藉溝池。風月好時心似水，嘯歌聊可解人頤。
梅花 華鎮
當年杜老對梅花，曾憶何郎淮海作。今日江城歲云暮，還思杜老歌東閣。春風冬雪三百年，中間梅花歲歲妍。清才一往不可見，惟有凌寒曉妝面。
燈 華鎮
細風吹雨霑疏幕，夜久燈青寒盡落。未言金椀沃龍膏，且免鄰牆旋彫鑿。淄川老翁牙齒疏，四十始欲披儒衣。况是雙鬢青絲好，不應便作衡門老。他年清切許雄飛，人間萬事隨動頤。不獨千枝照羅幕，廐溷蠟淚當成堆。吾鄉先達少陵後，功名爭光臯與伊。虛齋一盞半明滅，賓主清談到明發。
叢玉山 華鎮
石城深沈有神櫝，蒼璧青圭森矗矗。榛蕪未薙見圓石，沆瀣初披得叢玉。寒流噴薄洗煩慮，翠光斂舒瑩人目。兩巖神化瑣烟霞，一逕天成徧厓谷。朝陽杲杲亙東嶺，夕陽亭亭載西陸。拄天峻極天爲低，交雲拔起雲常簇。風箕雨畢列華藻，木客雲娥儼儀服。應真示相契空門，洪厓脫身度塵躅。露天池寒星斗簇，合巖石暖莓苔綠。石臺登眺多舂容，金柜緘封富奇蓄。幽竇懸泉歲清淺，碧嵐如雲日紛鬰。蓮花風度夏香深，芙蓉露裛秋華肅。靈龜戲游物自壽，師子雄騰誰與逐。金魚熻嚇待時雨，石鼇贔屭依蒼麓。滿川雲起老龍吟，虛谷風清雕虎伏。主人天與經綸器，才名早在神仙籙。清時北闕方我須，雅興東山難自速。脩途未許頓長轡，勝地何妨揭華屋。雙巖挹秀左右逢，快覽凭高心眼足。夜邀秋月得丹桂，曉迓冬曦看若木。飛梁續徑壓蒼磯，投隙團茅繚脩竹。雲軒芝蓋俯可揖，水色天光濃溢掬。綠野篇章惜未多，輞川圖畫今能續。披圖已覺思超越，過眼應忘身跼束。華編今日許聯詩，芳徑何年容秉燭。因嗟輕別五雲隠，長思起效三閭卜。分知方外學屠龍，不及人間謀刻鵠。魯國也欣三釜粟，梁園倦游還憶蜀。葛洪平昔志丹鼎，子房雅意捐嘉穀。願登天路青雲梯，長聽仙翁紫芝曲。
徐元立出示李父龍角水壁詩邀予繼作因成長篇 華鎮
龍德神變通盈虛，孕育乃與鰷鱨俱。被鱗戴角形非無，飛潜食息皆時須。太上道德體未刳，神物咸萃天王都。坰林苑囿馴騶虞，宮中高閣鳴鵷雛。玄龜負卦洛水隅，戴因之獸游廣途。此時應龍如鷗鳬，翔泳宮沼何舒于。庖犧正位膺乾符，是出德水呈神圖。彝倫九敘時紛敷，蒼白紀官各有呼。皇風綿邈雖已徂，下至虞舜成帝謨。豢御世守職未渝，節時飲食如哺烏。玄冥失職水正蕪，物乃坻伏潜天區。耳目接識非朝晡，疑無驚有無智愚。葉公好尚俄有孚，真物來止還驚吁。遺鱗脫角時可俘，世俗往往疑見誣。淮上乃有桑門徒，曾見得之青草湖。紺鱗兩葉角一跗，坳漥猶見藏泥塗。堅質溫潤如荆瑜，冷光凌亂侵琨珸。我疑仙客催盤盂，乘興擊破鴛鴦壺。又似石尉矜豪麤，醉中敲折青珊瑚。此物殊觀惟可娛，得名非似齊人竽。但恨不見真形軀，冥飛杳渺何能拘。昔人市骨求駿駒，毋在文駟交馳驅。靈德况與魑魅殊，沈潜非爲禹鼎模。喬岑十疊窮崎嶇，鯨波萬里不可逾。驤騰此地聊踟躕，有時亦肯游潢汙。悠悠自非真丈夫，無能駕馭登雲衢。時注甘雨蘇焦枯，六月不用商人雩。陂杖一擲生頭顱，壁梭亦與風雷趨。洛浦鳴琴致綃姝，洞庭吹玉來寸珠。豈如螮蝀無肌膚，雨餘成象才須臾。當知鱗角非怪迂，聞語無用空揶揄。
次韵劉三秀才瑞香二首  其一 華鎮
南枝碎玉飄溟濛，春光次第海天東。紫囊夜發香中瑞，芳蹊不用夭桃紅。開謝忍從風日下，形容聊寄牋毫中。珠玉交輝色璀璨，塤篪迭奏聲和同。園林光價遠莫擬，造化機權疑未公。會須折向玉峰去，追隨鳴珮搖天風。
次韵劉三秀才瑞香二首  其二 華鎮
玄機冥運依鴻濛，執規歲歲來司東。乘時剪裁馭大巧，梢頭幾度鋪青紅。匡廬幽香誰見賞，直須爲瑞芳華中。餘寒未盡已爛縵，似領千花修會同。貴名舊尊木芍藥，第品應許居上公。願分靈根徧四海，充塞天地皆香風。
道守董公重成寇公樓集宴僚屬因賦長句 華鎮
九峰翠滴天光曉，日射三川波浩溔。朱門畫戟古城西，岑樓新駕長林杪。飛欒疊楶橫紛錯，重覆交疏深䆗窱。幕開碧落四垂低，屏列好山千疊遶。卧聽羲馭轉轣轆，坐看星車回縹緲。嘯歌微動薄寥虛，樽俎平鋪俯蘿蔦。耳前燕語得其所，目外鵬圖莫之夭。簾翻江日酒霞鮮，窗度天風香穗裊。平昔萊公此棲止，目窮佳麗真明瞭。雲歸自惜故鄉非，日低誰念長安杳。帝居閶闔深難叫，世路風波古瀰渺。饑烏得食嚇鵷雛，嫫母在宮憎窈窕。干將莫耶不惜折，威鳳麒麟恥羈擾。北瞻曾冠拱辰星，南飛却過隨陽烏。彭殤滔滔不足問，榮悴冥冥未宜了。沐猴纓弁竟非真，明玉在塵終自皦。百年同氣姤賢守，抉隠搜遺思遠紹。網羅勝賞得偏多，懷想高風情不少。鯢蟠陳迹久寂寞，虹揭畫梁重夭矯。已知青竹播馨香，更看華牓延光皎。自憐值遇分濩落，重此登臨思悽悄。舉目頻驚五嶺明，回頭却顧長沙藐。局促可能參庾亮，清平豈是依劉表。楚天不斷故關迷，危欄倚徧前山小。
新開河 華鎮
淮山畎澮奔東海，注作陂池地形改。濁水曾無五尺深，驚濤便欲千尋駭。人魚漏網逞胸臆，老蚌乘陰弄光彩。東風吹斷西來流，見爾枯虛當可待。
如意院井詩二首  其一 華鎮
太平興國古佛剎，小院得名如意輪。何人默識原地脈，鑿井正會甘泉津。闊容三尺白銀罋，深可二丈青絲緡。夏凉未覺冰雪冷，味美不啻醍醐珍。寺僧知愛不忍惜，汲引無間都城人。鳴鐘聲歇更漏促，天雞初報扶桑晨。側肩接足負擔者，排闥爭湊蒼苔唇。絲瓶上下掉孔急，語笑嘈雜春雷振。永日迢迢既云暮，健夫噏噏皆嚬呻。萬人已喜用周給，一泓依舊清奫淪。
如意院井詩二首  其二 華鎮
井德本來無得喪，居遷乃見井有仁。深穿闊甃世不少，聞名索實多非真。潢汙方集已登幹，驕陽未久先飛塵。盈虛既與陰晴變，安用華屋床雕銀。崇寧元年五六月，僦居偶在寺井濱。曾經畏日曝累朔，亦見霖雨傾彌旬。碧痕澄澄古甃上，消長不改蒼龍鱗。莫嫌營置近闤闠，莫厭資取多紛綸。深院無人轆轤靜，焉知此井常清新。
李光道見過贈詩 華鎮
高槐上拂青天面，枝疏不得驚禽戀。槐下官曹何冷落，去馬來牛色多倦。春風綠楊暗虛室，秋雨蒼苔鎖深院。三見牆頭梅子花，一字不畫塵侵硯。宛如太古兩相忘，况復飛蓋追遊宴。有時獨詠西園詩，想像清風情眷眷。門前忽報華軒過，邂逅開懷如昔見。目擊便嗟相得晚，更僕清談盡黄卷。顧我迂疏何所取，似君秀穎迺可羨。少壯應須努力時，人間歲月如流電。
寄贈永嘉鄭先生 華鎮
滎陽人物世仍有，文雅風流傳巳久。廣文獨步天寶年，才名曾在諸公右。新詩高陪屈宋遊，神翰遠與鍾王偶。更覺丹青到微妙，獨將造化爭妍醜。一封入奏蓬萊宮，三絕題自君王手。當時盛事雖云遠，今日高風曾未朽。親逢夫子滄海頭，重起清芬百年後。倦遊不肯依梁苑，尚德自甘耕谷口。方外聰明已木雞，人間事變皆芻狗。子雲寂寞守儋石，靖節軒昂遺五斗。不試惟令曲藝工，久幽更覺機神厚。詩情渺與江湘迥，畫筆能教鬼神走。論工子建已知親，較勝長康未應負。所嗟藻鑒闊楚越，猶使佳名在林藪。邂逅雖知近巖壑，栖遲尚苦拘塵垢。明明冰玉長在懷，望望烟霞屢驤首。何日傾心聽誦詩，他時洗眼看揮帚。狂歌且寄草堂客，佳句終慚杜陵叟。
陪和守宴城樓罷留望江山懷古 華鎮
歷陽城樓多好風，南來和雨飛溟濛。齊紈四座寂不動，六月酒面魚鱗紅。鈴齋無訟日多暇，時引大旆摩晴空。賓來不問禮數隔，披襟倚檻欣迎逢。平蕪不斷楚天闊，無數好山來望中。伊昔重瞳顧寰宇，八千西渡皆貔虎。叱咤風雲五六年，蓋世拔山寧不武。力盡江頭已蕭瑟，秋風未央亦禾黍。亂世英雄氣頗麤，當時還羨紫髯夫。箭重舟偏徐轉柁，舟中賓主亦歡呼。龍驤露橈下三峽，春草不合臨平湖。衣带縈迂寧足倚，桃葉渡之勝一葦。三閣香消春夢殘，空傳玉樹江南女。人間萬事無妍醜，過眼紛紛盡芻狗。祗有江山似舊時，從來却落漁樵手。懷春悲秋徒自苦，浮雲去來我何有。鳴絲案竹閒清唱，當軒更有盈樽酒。清時勝日臨高明，未愧黄金垂六鈕。
永嘉巡檢張侍禁廨舍闢洞名黄石 華鎮
下邳逋客赤松侶，興薄雲天寄廛市。五世鳴鐘不自矜，肯向人前進遺履。素靈將傾赤精奮，羽翼當資天下士。夜半殷勤授素書，歷歷商郊阪泉旨。西過陳留得沛公，雲蒸龍躍相因倚。剪嬴傾項成帝業，廟謀勝算皆予起。漢家明堂窮壯觀，楹棟能收真杞梓。清塵獨步千載上，名實誰可繼其美。君家緒系出南陽，世服戎衣登祿仕。鳳毛益使家聲振，新以七書見天子。君居無事若山居，退食小齋日經始。茨茅塗土完且潔，栽花接果盈階戺。風月江山散不收，標題黄石寧虛爾。應懷祖武日自礪，功名將使旂常紀。今日中原久太平，頌聲交作干戈止。南過銅標束带方，玉帛梯航餘萬里。惟有祁連及賀蘭，朝廷未欲知疆理。儻推漢幄從衡術，定遠將軍何可擬。
南嶽僧仲仁墨畫梅花 華鎮
世人畫梅賦丹粉，山僧畫梅勻水墨。淺籠深染起高低，烟膠翻在瑶華色。寒枝鱗皴節目老，似戰高風聲淅瀝。三苞兩朵筆不煩，全開半函如向日。疏點粉黄危欲動，縱掃香須輕有力。不待孤根暖氣回，分明寫出春消息。大空聲色本無有，宮徵青黄隨世識。達人玄覽徹根源，耳觀目聽縱橫得。禪家會見此中意，戲弄柔毫移白黑。佳句殷勤致兩番，深情邂逅高雙璧。不愁開謝逐東風，全勝當年隴頭驛。
咏西施 華鎮
浣紗溪上浣紗女，野服山花照寒水。含嚬慘淡不勝愁，猶使東鄰駭西里。山鳥淵魚無定識，俯見潜逃仰驚起。矜花睠月春復秋，長恐朱顔成暮齒。君王掄選入吳宮，吳宮寂寞無桃李。芙容一笑君意傾，宰嚭言行子胥死。姑蘇臺榭游麋鹿，闔閭城闕生荆杞。蛾眉倩盼應自成，築宮教習胡能美。當時掩抑無人顧，今日爲君除國恥。君莫怪騄驥鹽車弭耳時，誰人不作駑駘比。
次韵和劉五秀才重陽不見菊詩 華鎮
黄花長汎重陽酒，今日重陽花未有。莫傷節物此時非，少陵已歎移栽後。江梅滿枝春未來，紅藥開時春却歸。春前春後各自得，化工無私人莫測。明日籬邊金蘂黄，未應埋沒隨風霜。高堂滿汎黄金盞，相陪何用茱萸囊。
贈別越帥蔡侍郎五十韵 華鎮
飛廉鼓橐開氛雺，玉龍盤礴堆蒼岫。雲崖左壁出高墉，環回占盡東南秀。高瞻牛女提封闊，下瞰閭閻烟火富。紫青巖壑敞屏幃，金碧樓臺錯紋繡。城西半規日欲落，天東一縷雲如鏤。人間未覺桂華昇，林梢先見金波溜。冰輪冉冉經箕斗，碧落沈沈失星宿。清光不斷萬象呈，目極塵寰了無覆。扶桑欲曉天雞唱，玉珮丁東咽殘漏。西南松桂碧參差，寒金碎玉高低透。春和二月融青宙，紅紫千花簇繁囿。香潔蜂蝶夜不知，暗和清影凝羅袖。暑雨晚隨虹影斷，炎威夜逼餘輝逗。南湖拂拂起輕颸，鑑光千里冰紈皺。星流一葉高梧下，玉刻千峰晚山瘦。桂子香凝零露漙，兔毫冷咽飛泉潄。六花舞絕平川壤，萬樹玲瓏綴瑩琇。凍雲收盡一輪寒，光華上下清交鬭。明眸朗鑒古難偶，許謝登臨亦虛覯。勝地埋藏祗自奇，千年林下輸猿狖。儒家宗主中郎裔，早掞春華甲英彀。量闊難窮渤澥遠，德馨未羨椒蘭臭。青雲有路早徊翔，要津策足頻馳驟。旒扆傾衷聆玉振，經綸溢耳摐金奏。暫虛法從牧遠民，大旆高牙會稽首。庖刃從容經肯綮，鵠卵無勞魯雞伏。探幽索隠有餘工，逸勝遺奇落精究。意匠經營誰與相，壺中風物真天授。霜斧晨開蔽日林，虹梁晚結飛雲搆。軒窗四闢洞無物，林嶺旁來遠如走。佳名一字既惟新，寶墨八法曾非舊。鵲返鸞徊美無度，龍跳虎卧雄相湊。何地通宵得佳致，誰人忘寢臨觴豆。西園物色難重逢，秉燭詩詞漫三復。華堂有月終年好，月下樽罍溢醇酎。坐令越絕山水佳，日添光價高難貿。五雲溪上綸竿手，誤指王圻攬纓綬。畫虎年多愧未成，屠龍伎巧傷難售。清時支離逐斗粟，樂國凄凉寄圭竇。結巢未忍息南枝，倚輈何計登華廄。片帆隨牒西南邁，塵滿儒衣色多垢。文麗難忘反楚騷，魂交尚冀親南狩。昔人富貴志已得，越吟清切傷微疚。今人徒勞情若何，玉壺慷慨臨風叩。飛蓋早容陪後乘，曳裾屢許登文甃。烟波滿眼始憑凌，談笑回頭難邂逅。吳會他年見桑梓，荆湘數稔包霜柚。鳴珂應在白沙隄，茇舍徒瞻碧棠茂。萍迹漂漂渺難繫，蓬心慅慅紛奚就。九疑三五夜晴時，爲想堂前皎如晝。
田園四時 春 其一 華鎮
曉來風信從東轉，風中春氣生微暖。隴頭殘雪已全銷，麥苗漸見青青滿。土脈膏疏日舒緩，鋤犁但覺塍畦短。桑葉生陰布穀鳴，可使流光容易晚。
田園四時 春 其二 華鎮
細風吹盡桑黄紫，綠暗柔條添旖旎。晚來逐伴望林梢，三星便欲當辰巳。節過清明未云遠，碎髮新蠶已盈紙。遲日融融暖有餘，早晚應須候眠起。
田園四時 秋 其一 華鎮
萬頃秋來雲葉黄，瓜田起盡築新場。茅簷昨夜微霜下，天高氣爽風日强。明星未上腰鐮去，歸路不辭乘月光。隴頭薄暮片雲起，明日晴陰未可量。
田園四時 秋 其二 華鎮
階頭露草珠盈縷，門前促織分明語。日午簾帷氣已清，香肌暗喜消殘暑。蚊蚋無聲燈火冷，已將紈扇歸巾褚。更長便合促鳴機，月白何妨弄砧杵。
田園四時 冬 其一 華鎮
田家歲事霜飛後，五種收成十分有。征輸早了吏不來，柴荆晝掩閒雞狗。兒童飽暖歡呼走，堂上樽罍湛春酒。力耕歲晚足餘歡，五陵裘馬真遊手。
田園四時 冬 其二 華鎮
朔風吹水成冰堅，風壯冰堅白於練。霰雪還隨密雨來，轉眼紛紛滿溝垾。陳根凍爛還爲土，土落田中肥一半。霜鐮去手即須耕，敢望東風待冰泮。
田園四時 冬 其三 華鎮
粉蠟梅梢妝蓓蕾，雪晴烏鵲聲零碎。蘭堂晝暖浴蠶天，百果流芳噴寒水。春事望春須準擬，臨風不惜呵纖指。寒日頻添繡線長，百五光陰已無幾。
題桃源圖 華鎮
枝頭巧語聲高低，波光葱蒨深柔荑。烘爖日暖金鱗動，漁舟蕩漾沿芳隄。淡紅片玉滿流水，中有誰家桃李蹊。刺棹沿洄忘遠近，山重水轉迷東西。金豪瞥見林中犬，玉羽旋聞隴上雞。相逢巾屨如圖畫，驚聞有客爭邀携。穿花行到花盡處，華鋪晝敞同攀躋。簾櫳炫熀鬭金碧，樓閣玲瓏凝紫霓。瓊杯石髓甘如醍，碧桃瑩膩堆玻瓈。殷勤歷問塵寰事，聞說興替聲如嘶。自言疇昔避閭左，鄉鄰負抱謀巖棲。入山惟憂山路淺，穿雲涉水隨麏麛。山深遂與人境絕，回首但見雲萋萋。年年桃花又桃實，不聞劉項鳴鉦鼙。當時祇恨棄桑梓，此日却悟凌丹梯。酒闌歷覽烟霞外，天風淅淅鵷雛啼。塵羈世網遠心目，年齡便可乾坤齊。俗緣如瑕滌不去，荆布還念糟糠妻。思家欲歸歸却悔，憶路重來來已迷。碧砌朱欄無處覓，溪長烟草寒凄凄。玉京雲路今何在，千年圖寫傳繒緹。高堂衆客一經目，盡願乘景騎狻猊。祖龍虐政猛於虎，療饑消渴資黔黎。霜髯黄口不相保，四海慘戚如牢狴。當時人世無居處，往往雲壑爲中閨。竄身幽側寧所樂，骨肉苟免資塵泥。種桃爲食不如黍，豈惡芻豢忘烹刲。全家邂逅登金籙，此事渺忽無端倪。清時汪濊下膏澤，浸潤生齒如孩提。日長不使餔糠秕，飯炊彫胡胾駃騠。歲寒豈獨完裋褐，霧縠衣裘雲錦袿。翦除敗類毓良淑，宛若嘉穀純無稊。干羽雍容絕征戍，春來處處操鋤犁。今人不似秦人苦，寄身何用武陵溪。
失題 華鎮
蜂鬚萎蕤花脫萼，粉蝶流鶑何處著。暖融密卷玉爲椽，一點明星坐中落。猩唇血重鮫綃薄，百出寶蓮金鈿錯。蕙蘭不斷起長烟，餘香隨風度羅幕。天階漫激鳴籤響，壺中不夜春常若。何人天外引長繩，剛愁日下西山脚。
嶽麓寺 華鎮
衡嶽到江盡，招提嶽秀中。飛樓上喬木，清梵俯冥鴻。鶴去泉猶在，臺存法更雄。望終三楚勝，清興迥無窮。
道林寺 華鎮
疏鐘到城市，臺殿隠修林。訪古多陳迹，探幽愜賞心。夜聲寒溜碎，曉色翠烟深。自愧縻塵鞅，驪駒又見尋。
齊無己書堂 華鎮
騷客高吟地，山僧指舊基。虛堂非昔搆，清景是當時。石甃流泉漫，松軒度日遲。鯈魚有餘樂，池上竟誰知。
湘江二妃廟 華鎮
帝子靈祠古，秋風更寂寥。門臨湘水迥，路指舜陵遥。寶瑟知何在，英魂不可招。年年添淚竹，遺恨未應消。
長沙王廟 華鎮
秦吏方搖毒，君王獨得名。國雖爲地小，忠亦自天成。秘殿儀容粹，玄堂草木榮。興亡何足道，青竹有嘉聲。
賈太傅廟 華鎮
夫子生何代，漂流正所宜。長鳴那易賞，合抱固難施。碧蘚封遺井，丹楓落舊祠。日斜飛鵩過，依約賦成時。
畫眉鋪 華鎮
湘楚窮愁地，何名得畫眉。不因啼鳥目，應記剪燈詩。逐客傷憔悴，征人困別離。風流京兆尹，寧復此飛馳。
愚溪 華鎮
瀟湘同瀉處，一水亦東傾。屈曲游龍勢，玲瓏戛玉聲。傍城無暫濁，當暑有餘清。楚俗真懷古，猶傳夢客名。
無生菴 華鎮
大士今何在，空山舊隠存。百年閑蘚徑，終日敞塵閽。砌暖晴添草，窗寒暝叫猿。當時團坐客，相顧竟何言。
雜詠 華鎮
上下契如如，忘機示有爲。室虛窗潔素，塵盡地平夷。社燕添新土，春花發舊枝。此中君莫問，自有海鷗知。
永嘉巡檢廳奇竹 華鎮
脩竹趁春陽，猗猗出畫堂。孤根穿密甃，高幹倚飛梁。色潤窗紗綠，烟和印篆香。傳聞尤異處，清夜露瀼瀼。
和孫秀才與弟醉飲 華鎮
醺酣歸至樂，麴糵古來賢。荆樹同株日，蕭齋欲雪天。傾頹叔夜玉，臬兀季真船。熟覽新詩意，依稀識道筌。
題黄主簿足軒 華鎮
枳棘久棲遲，新齋樂有餘。尋垣栽草木，疏沼引龜魚。外曲遊塵世，情高適太虛。紛紛簿領退，滿目盡琴書。
東海 華鎮
誰謂滄溟遠，吾家曲檻東。靈潮隨月長，積水與天通。白鳥長沙外，青峰薄霧中。星槎在何處，屈指待秋風。
聞韶亭 華鎮
重華祠宇下，危構壓山椒。壁石因天設，茨茆得舊條。雲山排筍簴，風竹度笙簫。想見來儀羽，飛飛下泬寥。
會景亭 華鎮
此亭會清景，登眺適襟靈。烟瀨鳴瑶珮，雲峰疊翠屏。漁樵分杳靄，鷗鷺上青冥。□□□□□，□□□□□。
翠微亭 華鎮
虛閣俯蒼麓，飛甍倚碧岑。鮮英環坐密，青靄抱楹深。秀遠開塵目，清明契夙心。带星宜所慕，聊此叩徽音。
棲雲閣 華鎮
高閣倚蒼岫，山雲且暮棲。冷凝半榻穩，濃拂遠燈迷。戶轉星樞直，窗移日脚低。登臨人莫厭，尋取上天梯。
秦淮 華鎮
渺渺方山道，江流一派通。寒沙翹白鷺，夕靄暝丹楓。平截埋金地，虛涵建鄴宮。六朝乘王氣，疏鑿竟無功。
澄瀾閣 華鎮
飛欄跨喬木，危柱枕蒼磯。石潄溪聲碎，林分日影稀。正宜逃暑氣，聊用解征衣。欲去重回首，清風滿翠微。
元祐六年秋夜泊震澤時漲潦未盡牽道斷毀仍阻風 華鎮
四顧水天平，扁舟竟日撐。孤村聊可艤，薄暮不成行。雲重魚龍起，風高波浪驚。無心就衾枕，坐看月華生。
君山 華鎮
特秀起平湖，秋空照日孤。無塵接南楚，有路到東吳。聚翠時濃淡，長林半有無。未能尋勝賞，飛夢遶烟蕪。
狼山 華鎮
長江到海處，獨秀峙江干。平野根雖闊，驚濤迹未殘。高環僧剎穩，翠入郡樓寒。千里吳王國，臨窗仔細看。
洞庭 華鎮
險固三苗左，茫洋七澤西。山光千疊小，天碧四垂低。風便修途近，波驚跬步迷。誰知魚鳥樂，不復待鞉鞞。
李仙姑舊隠 華鎮
雲卧人猶近，團茆迹已空。秀巖孤海外，修竹冷江風。笙鶴今誰賞，星河舊隠通。何當見金碧，華采照淮東。
密雨 華鎮
昨夜好風月，須明陟路岐。陰雲生隴上，密雨滿天涯。豈患泥塗惡，難堪僕馬疲。却愁期會失，心緒亂如絲。
桃竹 華鎮
栽竹不栽桃，非關閬苑遥。桃花半春落，竹葉無時凋。照水靜蒼翠，吟風冷飄蕭。歲寒筠更綠，雨雪謾瀌瀌。
早梅花二首  其一 華鎮
早歲越溪上，茆齋欲雪辰。雖無十日飲，常得一枝春。不識霄漢路，空緇京洛塵。遥憐遠巖壑，芳秀爲誰新。
早梅花二首  其二 華鎮
畢竟成何事，無端走四方。年年思素質，歲歲失幽香。東國溪雲好，南枝海日長。何時一杯酒，相對淺清傍。
次韵酬劉處道 華鎮
漂泊人間世，幾鄰耳順年。心愚顓直道，步蹇失英躔。星列真虛忝，仙枝亦偶然。雄飛君未晚，何歉續韋編。
千瓣二色桃花 華鎮
迥出成蹊類，尤深造物功。細攢重疊瓣，勻賦淺深紅。艷質平分異，香心一點同。武陵溪上樹，虛占好春風。
慶親堂和湖南運使程大卿韵 華鎮
輪奐非謀己，標題慶有親。盈庖欣釜粟，照座得言綸。集富稱觴客，寬容戲綵人。遥知映階砌，丹桂及芳春。
思歸二首  其一 華鎮
湖光清似鑑，山色翠於眉。投老身須逸，探幽計莫遲。河清不可待，頭白已多時。誰謂茆茨陋，求安過一枝。
思歸二首  其二 華鎮
二頃何時有，鄉園且結廬。憑軒見巖壑，閉戶得琴書。雪幌冬鑪暖，風窗夏簟虛。非才甘退縮，不是傲簪裾。
送道守董朝散 華鎮
史筆傳遺直，經帷起世家。一麾分郡寄，千里藹春華。鳴阪方睎驥，言時已及瓜。車塵杳難逐，飛夢遶天涯。
挽兖守程大卿四首  其一 華鎮
名實時方會，君臣德正同。剸裁周庶物，薦擢冠諸公。金口褒揚首，丹梯指顧中。榮途雖未既，尋尺自初終。
挽兖守程大卿四首  其二 華鎮
徊翔卿寺棘，轉漕楚江舟。忠厚臨人大，勤勞結課優。丹枝方習慶，梁木忽驚秋。天意寧無在，于門必有侯。
挽兖守程大卿四首  其三 華鎮
交遊敦久要，賞鑒謝先容。自愧非王粲，人驚得蔡邕。堊漫猶在刃，舟壑已遺蹤。不見星躔處，空瞻馬鬣封。
挽兖守程大卿四首  其四 華鎮
憶昨湘江上，追風送使帆。青雲方滿路，丹旐忽垂縿。燕舞難重見，霞杯不復銜。遥憐三徑菊，冷落對雙巖。
壽蔡大資留守 華鎮
四氣成功月，三陽得數辰。昴星還輔漢，崧嶽復生申。事業乘時會，心源體道真。燕來新賜第，相賀八千春。
挽嚴四府君 華鎮
歲事時無失，先疇手自耘。克家親有養，投老意彌勤。方羨高年慶，旋驚白日曛。可憐墳上土，仍占壠頭雲。
挽鄭十一府君並夫人 華鎮
君子言無玷，夫人德有鄰。絲桐人世遠，窀穸隴頭新。粧閤閑明鏡，吟窗積暗塵。西風原上路，鳴鐸爲悲辛。
挽蔣尊師 華鎮
少報羽人衣，年耆道更肥。未容青雀至，俄駕白雲歸。海上蟠桃熟，人間晚露稀。空留墨妙在，鸞鶴自翻飛。
挽傅仲溫 華鎮
人是南州老，家傳北地雄。忽騎箕尾去，不待大丹功。華屋閑歌席，長楊慘暮風。已符同穴契，寧復念孤桐。
挽馮際道 華鎮
令德稱鄉黨，風流有自來。能仁曾益壽，善計亦豐財。鳳羽彌增秀，車門既有開。祗憐原上路，松柏莫風哀。
挽周祖文 華鎮
蠲辰臨遠日，祖奠徹中楹。寒月銘旌影，霜風晚鐸聲。夜臺無曉日，泉路斷回程。已矣生前事，空勞問代耕。
挽馮戶曹 華鎮
干祿名雖嗇，承家實自肥。身全五福美，數過百年稀。有裕居清世，何嗟掩夜扉。芝蘭更盈畹，指日見光輝。
挽陳朝奉 華鎮
疇昔鄉評事，風流出後生。早聯華萼秀，先得桂枝榮。守死尊文墨，持平御重輕。已焉休茹恨，三鳳佇飛鳴。
挽馮通直 華鎮
功名早自期，策足有餘貲。世路多荆棘，榮途失羽儀。素絲寧復理，青眼不勝悲。千古秦山路，霜風歲暮時。
挽毛夫人 華鎮
守義惟賢婦，夫人更妙年。紛華人自競，始卒意彌堅。善慶曾無爽，家聲既有傳。秀眉歸永夜，無愧及重泉。
挽鍾氏夫人 華鎮
處號閨房秀，歸稱內助賢。豐華歡壯齒，甘旨慶高年。鄉譽良人重，家聲嗣子傳。道傍多健羨，寧貴一潸然。
挽陳氏夫人 華鎮
純貞謝琢磨，報施竟無訛。義守三從固，身膺五福多。有言貽綵服，無恨屬頹波。行路惟稱歎，寧悲薤露歌。
和光道元日書事二首  其一 華鎮
蕪城池苑盡荒殘，春到長思競秀山。谷口風和鶑已出，天南日轉雁初還。千家簾幕峰巒上，百里笙歌水竹間。記得當年行樂事，韶光不放片時閒。
和光道元日書事二首  其二 華鎮
急管妖弦朝暮聞，翠帘下應當壚君。叫呼梟盧一百萬，砍削兕脯三千斤。孔座嘉客每日滿，楊園細草何須耘。夜長秉燭可爲樂，春色三分未一分。
元豐六年正月二十九日季壬生徐元立以詩來賀用韵酬之 華鎮
芳荆堂下兩枝長，一本朝來産此旁。敢謂他年當似驥，且期今日得如岡。顧余已免重占虺，聞子還思待弄璋。多謝見貽真錦繡，歸時應得衒吾鄉。
石筍 華鎮
小窗西下碧溪隅，片石干雲一筍麤。蒼蘚長時斑點露，老藤蟠處節痕紆。不須凡木裝佳色，自有靈花入畫圖。爲美又應勝竹箭，堅高元與衆材殊。
養竹詩 華鎮
莫笑青青一兩莖，春來次第滿林生。露凝節目猶含粉，風過枝梢已有聲。拂拭且看霜雪幹，剪裁當見鳳凰鳴。繁枝去盡生微逕，幾爲清陰特地行。
和光道春日雨寒 華鎮
細風密雨冷相添，天右餘寒勢未殲。漠漠亂絲凝曠野，涓涓碎玉下重簷。凌晨預約陽光發，入夜先聞霰雪兼。蝶夢未成欹寶枕，銅壺聲咽凍孤蟾。
元豐六年二月檢田凌塘中馬上口占因簡德器主簿 華鎮
强半春光未足看，花心柳眼尚盤桓。景陽不放融怡色，密雨猶矜料峭寒。借問董工湮沮洳，何如騎馬按岡巒。幾番回首自惆悵，可借江南一釣竿。
和陳尉見貽二首  其一 華鎮
畫棟塵驚燕子來，芳郊時雨斂輕埃。須憐好景分明在，爲把愁顔勉强開。仙客有情深賞物，新詩勸我且持杯。更言留得花王住，忍放韶光取次回。
和陳尉見貽二首  其二 華鎮
燕語鶑啼次第新，柳綿花錦曲江濱。且將邂逅天涯客，共看芳妍海角春。須愛日添隨日線，莫教花笑對花人。一杯隨分休辭訴，况有清歌激絳唇。
食櫻桃思越中風俗 華鎮
答答驅禽欲曉天，筠籠輕摘薦芳筵。檀唇深注胭脂紫，琪樹勻排火齊圓。醇蜜冷和甘益重，小梅青近色增鮮。花時南國豪華甚，得爾杯盤更可憐。
和陸彥則郊外初夏送客 華鎮
紅英落盡紫荷長，野岸陰陰暗綠楊。過眼芳菲渾似夢，感時情緒直如狂。江皋有客懷雙佩，淮上逢人賦乘黄。顧我越吟方自苦，可堪別曲念江鄉。
槿籬 華鎮
移栽野槿密參差，來束乘時作短籬。樹立已教存大本，彌縫不使去纖枝。春殘葉暗青雲合，秋至花繁錦障垂。家似長卿惟壁立，不憂鼠竊夜潜窺。
題共亭 華鎮
駕鶴峰前山氣佳，煉丹泉上石如排。高低簷宇依叢竹，屈曲梯橋跨斷厓。仙客肯教人世得，賢侯還與郡民偕。春風日落歌聲散，蘚徑時時有墜釵。
元老十二丈教授就館西城因以寄之 華鎮
誰教蹇步躡丹梯，曾是先生振所迷。始喜草廬依郡北，旋聆絳帳出城西。儀韶久合爲虞鳳，伏鵠猶勞似魯雞。却愛春風嘉樹下，依然還見舊成蹊。
和光道喜和叔得雨兼呈和叔知縣鄉兄 華鎮
精誠一念格明神，時雨經宵即效珍。政屬士龍真有譽，頌成吉甫更無倫。千疇土脈三冬起，百里根荄一日春。自古移風由美化，善良從此在吾民。
送左司董郎中出知汾州三首  其一 華鎮
策足年來據要津，漸分符竹寄兵民。雙旌卷霧輝霜日，駟馬驕風蹀路塵。魏晉河山元險固，陶唐風俗本深淳。銛鋒爽鑒清夷旦，報政應須笑魯人。
送左司董郎中出知汾州三首  其二 華鎮
少壯同看桂苑春，白頭相顧等天倫。素風凜凜驚頹俗，高義翛翛媲古人。邂逅論情槐棘地，殷勤分袂雪霜晨。剖符自是諸侯貴，不學河梁話苦辛。
送左司董郎中出知汾州三首  其三 華鎮
養狙有感誰非是，塞馬無因自去來。人見終軍持漢節，世聞郭隗上燕臺。九門天上雲泥隔，三徑山陰夢想開。青瑣黄扉嚴密地，待看旌旆應時回。
和李判官 華鎮
衛玉清標未及門，先知和氣襲人溫。言高自有精醇味，手敏曾無洗削痕。一捧絲綸來幕府，兩迂舟楫過江村。已慚無取叨交契，更辱新詩仔細論。
雜詠三首  其一 華鎮
相逢邂逅典文場，人世機心一笑忘。麗藻滿籯堆錦繡，清談終坐擊琳瑯。衣裘不羨公西勝，才術當知賈傅長。今日故園聊躑躅，他年要路看騰驤。
雜詠三首  其二 華鎮
風過依稀聽步虛，穿林度水得清都。地靈自有烟霞勝，歲久何妨粉墨蕪。雙鶴未歸晴晝永，片山長在白雲孤。無端塹斷靈源地，王氣寧知屬後湖。
雜詠三首  其三 華鎮
日曝山頭土欲焦，全家冒日走岧嶢。石泉絕澗階千級，嶺路穿雲線一條。借問裹糧朝歷險，何如坦腹夜吹簫。□□□□□□□，□□□□□□□。
鳳凰臺 華鎮
昔吟太白鳳凰詩，此日登臨認故墟。丹穴好音今寂寞，碧梧秋葉晚蕭疏。訪尋池苑無陳迹，指顧江山似舊書。流影逝波何足恨，且聽天籟響虛徐。
陪潭倅張朝散江皋觀魚 華鎮
通守陳魚許縱觀，旋開芳宴俯江干。合圍緩覺波心遠，數獲豐知網目寬。何必姬姜當脆板，自多魴鯉薦琱盤。歸舟清興知何限，湘水無風夕月寒。
送史道源往宛丘 華鎮
與君身世本西東，一席虛齋邂逅同。張尉寬衷無巧詆，陶唐遺俗有淳風。座中未閣紅瑶麈，門外還嘶白玉驄。來歲金科新榜上，當看名字冠諸公。
和陳承事喜雨應祈見賀 華鎮
空階昨夜響淋漓，正是東皋渴雨時。螻蟻未應能有感，乾坤自是本無私。已知協氣通三壤，想見嘉禾秀兩岐。更待秋冬高廩後，與君同賦譽堯詩。
送湖南提刑安學士  其一 華鎮
洞庭六月暑風長，使者征帆挂短檣。汲引津途多肉食，追隨行路有壺漿。南洲自戀涵濡德，北闕方思獻納良。更識高門延慶事，綵衣新有桂枝香。
送湖南提刑安學士  其二 華鎮
節遇中秋挾日餘，哲人來契夢熊時。神澄曉露珠凝彩，氣爽秋風桂有枝。歌袴始喧清贛曲，使星還照碧湘西。太平天子方求舊，但指松椿祝壽祺。
龍窟寺 華鎮
籃輿薄暮下禪扃，貪看松蘿氣象清。未與老僧張榻坐，且携稚子繞廊行。小堂烟重鐙生暈，遠壑風高水有聲。寂寞卧龍無處問，數聲山鳥自飛鳴。
和純翁新秋夜雨 華鎮
西風吹雨下天涯，還見蕭疏八月期。筠簟驚秋初冷後，蘭缸凝暈未吹時。誰人擊節悲秋夜，幾處停針念所思。此景多情吟不盡，何郎底事最先知。
秋日登戒珠寺 華鎮
幽尋蘭若已多歡，更踏崇山望遠山。高閣路餘心未愜，秀巖目盡興初還。隴雲凝素晴猶闊，籬菊分金暖尚慳。飛蓋不須容易去，且偷閒暇笑談間。
重過高郵丁志高道路 華鎮
扁舟平日此東西，屈指于今二十期。村落平田添棟宇，人家碧瓦煥茆茨。經過自覺風烟好，來往誰知歲月移。密柳高槐都似舊，行人雙鬢漸成絲。
壽顧侍郎 華鎮
應鐘司序兩旬時，台座光凝照水湄。善慶遠歸三俊後，哲人來副半千期。澄波渺渺韜洪量，喬嶽稜稜挺異姿。早晚鈞衡調燮去，鳳池當見老蓮龜。
送敏修赴官鉅鹿 華鎮
蜩鷽悠悠祇可憐，搶榆控地已飄然。早聞達識無諸蔽，晚挹清風勝所傳。會面已欣渾似舊，開懷還肯便忘年。淥波碧草芳春日，忍詠江生送別篇。
題王氏清軒 華鎮
開亭後圃號清軒，非逐豪華效兔園。入座馨香惟蕙草，照窗清淺只池源。暫來自怪塵埃遠，竟日原無鳥雀喧。况是繞垣多翠竹，春風次第長龍孫。
題明軒 華鎮
兩楹開處面純離，題作明軒得事宜。計利已居人會地，征商還是日中時。平持刀尺無心用，高倚權衡莫我欺。達識主人元有大，誰知細故亦無遺。
題海鶴 華鎮
仙禽西過萬年枝，人道飛鳴是路岐。幾向靜中陪振鷺，也曾高處見長離。共知天上聞聲韵，直羨風前刷羽儀。好與便隨行綴去，舞韶應自有嘉時。
題西成軒 華鎮
華軒聞在了溪東，軒號西成學老農。碧玉千峰終日好，黄雲萬頃幾香濃。天低每接金仙語，夜迥時聞紫府鐘。祇恐主人爲吏去，春來三徑綠苔封。
用韵謝越帥程給事 華鎮
大屏元侯重薦論，自慚蹇淺匪多聞。已當壯齒逢清世，敢向南山戀白雲。宴以笙簧終永日，寵將珠玉煥新文。願憑陶鑄沖天去，黄閣門前拜使君。
戲呈程民老 華鎮
多才是處走華鑣，問柳尋花九十朝。春去光陰祇恨晚，興來行路莫知遥。謝安携妓情雖遠，崔烈爲公臭不消。應是醉魂傷駘蕩，大歌楚些爲君招。
蒙雲叟司戶寵示佳篇若將以功名相勉者再用韵以呈  其一 華鎮
來時春半忽驚秋，思慮關心欲破頭。符竹徒勞乘絕障，輿圖那忍望神州。未酬素志終難已，欲問皇天肯斷休。樽酒且須澆壘塊，不須更作畔牢愁。
蒙雲叟司戶寵示佳篇若將以功名相勉者再用韵以呈  其二 華鎮
直須富貴在何時，到手杯行且莫辭。未放沈酣千日醉，何妨酬唱百篇詩。喜看小雨生新潤，要使閒愁破兩眉。景物秋來盡佳句，濡毫會看墨成池。
和都城春雪 華鎮
六花飛壓九街塵，應訝人間未覺春。天上樓臺銀作屋，雲中車輅玉爲輪。三秋狼戾盈倉兆，萬國歡呼擊壤辰。寂寞袁門烟火冷，未知誰是扣關人。
病中聞梅已放就鄰人求之 華鎮
屈指新春只月餘，園梅聞道已盈枝。暗香便欲朝三嗅，寒笛愁聞夜一吹。病眼未能臨翠薄，幽懷還恐失霜枝。從君覓取春消息，莫使空吟寄驛詩。
次韵和道守曾大夫堂前早梅花 華鎮
畫堂深處臘前開，應笑孤根庾嶺隈。不比一枝隨驛至，肯愁三弄逐風來。華繁素逼窗紗月，香重寒銷印篆灰。賢守吟看多麗句，清新未羨宛陵梅。
梅花一首 華鎮
生來幽意酷憐梅，醉眼愁眉見即開。案上欲教終日在，林梢令折數枝來。輕勻素色欺魚網，瀟灑清香壓麝煤。一嗅一觀情一倍，熙熙不啻上春臺。
近日 華鎮
近日英雄涉世疏，休言彈鋏便乘輿。晝操板艇穿溝徑，夜爇蘆薪閱簿書。似此小心紆若綬，何如闊步曳長裾。江南若有扁舟便，不待秋風始憶魚。
列子觀 華鎮
日日雞聲馬上聞，鑑中不是少年身。倦從客路長搖轡，喜得真祠暫拂塵。仙馭不歸風自好，遺編長誦意彌親。隋珠輕用彈黄雀，愧汝當年辭粟人。
紫薇花 華鎮
雨餘庭下紫薇芳，簾幙風清發早凉。細葉密攢紅縠皺，纖枝交曳彩霞長。清都舊許分星號，西掖曾容對省郎。悵望日邊承露掌，何時相與照秋光。
野岸白蓮 華鎮
越溪深處楚江湄，玉刻冰裁一兩枝。天借明蟾滋秀色，雲垂清露潤豐肌。解知潔素風神遠，始覺紅鮮品格卑。何日曲池亭檻上，細看朝暮弄輕颸。
高麗扇 華鎮
排筠貼楮綴南金，舒卷乘時巧思深。何必月團裁尺素，自多清爽滌煩襟。揮來振鷺全開羽，疊去栟櫚未展心。利用已宜勤賞重，更堪精製出雞林。
病起酬廷老傅十三丈 華鎮
既有吾身似老聃，却無道術類蘇耽。陰陽授氣還非壯，濕燥因時豈易堪。動戒荒嬉情謾切，坐膺消渴理宜甘。見貽藥石誠多愧，鄉黨無徵只自慚。
元祐三年八月初六日得報已有代者歸期可數喜動於中載形歌詠 華鎮
郡符朝下報新官，不覺津津喜見顔。但怪鵲聲連日好，誰知鴻翼過年還。心游象魏三秋後，步入庭闈數月間。別去祇憐風月夜，不聞山溜響潺潺。
送邦彥赴闕 華鎮
士林休復歎棲鸞，已向青雲刷羽翰。漢殿舊聞稱錦繡，燕堂當見擢芝蘭。張帆正值霜風勁，策馬何辭曉月寒。解道此行須特達，傾囊却愧乏琅玕。
和李子約戶曹四紀權室 華鎮
主人才術照幾先，虛室端居宰利權。誰覺市征非往日，自知歲課埒當年。高梧六月生秋色，修竹三冬起紫烟。平日紛紛譏識地，不妨澄寂事經禪。
和楊中行朝散別試日院中即事 華鎮
多士分袍日造庭，談經議法與論兵。不辭寒夜程文冗，喜見明時道化行。此日人懷平旦氣，他時中有少年卿。鳳毛已飽籯金術，佇聽傳家振大名。
試院中聞初平別頭預上舍選作詩二章以貽之  其一 華鎮
拂曉文闈報捷音，傳家始見勝籯金。不隨門戶炎凉異，須識膠庠德澤深。日月光華今際會，歲時風物莫侵尋。欲知報稱君親處，惟有忠嘉一片心。
試院中聞初平別頭預上舍選作詩二章以貽之  其二 華鎮
龍頭本是我青氈，寂寞風流數百年。素業久慚吾未振，遺芳今喜汝能傳。九光瑞日纔披霧，千里修途要著鞭。竹素紀名男子事，莫令風味愧吾先。
出院有日用前韵與諸公敘別 華鎮
頻年承乏選賢關，自惜生居黍谷寒。讎盡加三難自暇，聽殘敲五敢求安。蒙恩邂逅真多樂，已事分飛亦足歡。從此塵勞能脫否，待尋蜀客試占看。
和林安聖承議別試所即事 華鎮
驟阻文闈密密關，不堪霖雨作新寒。暫違塵鞅閒還好，喜得朋簪靜可安。樽俎不陳無過舉，笑談相酢有餘歡。共知佳節行相近，須把程文繼日看。
再和 華鎮
陶家門戶本常關，澤室肌膚雅耐寒。不惜春秋參貢舉，况聞早晚報平安。款陪盛集無窮樂，細閱雄文有益歡。未必重陽虛過了，黄花十日尚堪看。
歐陽叔向見余試院中詩卷作詩見譽次韵酬之 華鎮
未歷藩籬見少陵，索塗擿埴愧冥行。滿懷驟獲連城貺，溢耳惟聞中律鳴。思巧本慚彫楮手，心雄方怯棄繻生。十年世路師良賈，今日纔驚利有贏。
再酬叔向見謝 華鎮
詞鋒筆力勢憑凌，高共飛雲天上行。清夜幾通康樂夢，嘉時還嗣孟郊鳴。人間雅道時無喪，海內才流世有生。欲識篇章精密處，搜奇抉隠語無贏。
次韵酬叔向 華鎮
卞玉塵多氣已低，可能符采壓虹霓。晉人自識三都麗，襄野誰教七聖迷。謾說違時清似水，且謀終日醉如泥。秦關自昔稱天府，何事雄誇十二齊。
壽潭帥李金部二首  其一 華鎮
慶緒綿綿嗣伯陽，何時熊夢契嘉祥。月低蓂莢光猶滿，風入林鍾景正長。出去懷金參九列，歸來畫迺得三湘。遥知當日瞻佳氣，還似茲辰賭壽香。
壽潭帥李金部二首  其二 華鎮
汎汎薰風入舜弦，西樓晚月十分圓。懸弧門下占祥日，仗節湘南出師年。善誦詠歌盈玉葉，壽觴頻舉倒金蓮。紫泥褒詔知非晚，行看雙旌上日邊。
漸堂 華鎮
君家仲季樂天長，書史優游共一堂。雁序此時詳進止，鴒原異日竟軒昂。階前蘭菊幽香遠，座上塤篪逸韵長。肅穆清風在華榜，可令進躁坐銷亡。
舂陵聞雁 華鎮
擁衾欹枕未成眠，歷歷鴻聲到枕前。十月高風方永夜，三更疏雨欲寒天。衡陽亭榭真虛爾，潁水篇章是偶然。萬里天南共爲客，北書從此喜須傳。
和純翁聞新雁 華鎮
出門無緒看飛蓬，入夜還驚度早鴻。塞外長蘆應已斷，天涯尺素竟難通。青熒疏幌遮寒燼，窸窣高梧弄夕風。今夜只應欹枕後，夢魂隨汝到江東。
和都城臘日雪 華鎮
同雲爲瑞上圓清，臘日飛花落帝城。雙闕漸迷鴛瓦碧，九街勻罩麴塵輕。戴溪有月舟方遠，袁巷無人路自平。却愛馬卿詞賦好，梁園一座盡知傾。
和高郵監稅李光道承務  其一 華鎮
論交未必須白頭，邂逅相逢轄屢投。識似方諸能鑒物，言非蘐草自忘憂。詩書已見勤追琢，筦庫何妨暫滯留。但喜荒齋得佳詠，清風和氣日休休。
和高郵監稅李光道承務  其二 華鎮
蘭玉才華夙有芳，撝謙高韵慕循牆。風流自與迂疏厚，澹泊應須氣味長。屢見清談能破的，行看素業驟成章。日生鞅掌雖無盡，投隙當來語大方。
落帽山 華鎮
落帽山頭雨脚長，消愁還是感河陽。勞歌不解凄凉意，小飲難投酩酊鄉。共恨今秋辜綵菊，相期來歲沃霞觴。須知四美人間少，一笑千金未易償。
壽蔡大資 華鎮
巖巖巨鎮瞻維嶽，落落喬松棟幹姿。物外風神時遠鶴，幾先識斷世元龜。還逢周寢占熊旦，恰是商巖肖象時。願醖東溟爲壽酒，一年一獻一瑶巵。
項王廟 華鎮
劉氏功名未足多，謾將带礪指山河。楚宮一夜雖虛壘，漢殿百年還藝禾。今日祠堂皆寂寞，當時江水自逶迤。有靈若憶生前事，應悔初爲蓋世歌。
用韵贈陳縣丞 華鎮
明明真理與時紛，曾把清心仔細論。百慮已知歸妙道，一塵無復寄靈根。時來或可紆藍綬，興盡還思杜席門。異日儻能追逸駕，相忘不必近林園。
湖南運使程大卿壽 華鎮
時來嘉會一陽新，慶屬高門誕哲人。杞梓挺材周世用，珪璋含德足天純。酒熏愛日凝和氣，香觸寒梅發早春。密運陰功方寸地，默增遐算有明神。
崇寧元年五月十六日天漢橋月下閒步 華鎮
閒來步月上銀潢，天宇無塵夜色凉。雙闕高尋佳氣聳，三街平襯綠槐長。沈沈琳館東西迥，褭褭珠樓左右光。歸去不須尋蜀客，莫教知到斗牛傍。
高郵張生出所得詩畫一軸求余作詩因書 華鎮
千巖秀處有扁舟，不駕樵風欲五秋。金咮未應甘腐鼠，霜翎時自下崑邱。塵埃漠漠長扃戶，雲月漫漫獨倚樓。好事古來常恨少，碧霄清思爲君搜。
宿西禪寺詩 華鎮
湖湘跋涉今猶近，淮海漂流昔早曾。擾擾未能逃鞅掌，星星祇見變鬅鬙。驅車曠野猶飛雪，稅駕閒窗已上燈。瓶錫不移緣累息，須知人世盡輸僧。
送道守董朝散 華鎮
香穗氤氳雜瑞烟，條風新轉早春天。桑蓬慶集侯門日，銅竹榮居郡閤年。清曉十分圓玉兔，寒宵萬斛照金蓮。祝詩聊致官曹意，上古靈椿自八千。
錢秀才索詩用韵酬之 華鎮
新詩字字脫埃塵，幾效中郎歎受辛。他日合爲仙桂客，此時何愧布衣身。更無狐貉原非恥，直有簞瓢不是貧。霧豹南山饑不下，未慚尺蠖解求伸。
次韵和潭州尹節推陪同年運使大卿知府安撫少卿知郡大夫飲會 華鎮
一聲渾化未來宮，當日聯飛真乘龍。策足津途趨要切，掞庭華藻稱纖穠。青雲榮貫誰同得，白首朋樽此幸逢。樂事晚生曾未識，强賡佳句想形容。
題朱中老宣德墓亭 華鎮
不矜鄉版早爲賓，不歎恩綸晚及身。物識儻來忘世累，學隨所遇澤吾民。鴻冥輕舉閒刀刃，舟壑潜移冷隙塵。今日戶庭皆似舊，共知君有克家人。
贈孫純臣居士 華鎮
鼓腹酣歌七十餘，卧龍山北寄蓬廬。滿堂常見斑衣舞，填巷時來長者車。負郭稻田周歲計，還家蘭圃足晨蔬。閑窗盡日無餘事，時展青囊一卷書。
上南都權府提刑孫大監二首  其一 華鎮
聲華籍籍冠諸公，三十年前淛水東。造次談經皆振玉，從容遇事盡成風。心遊迥出青塵外，名品橫飛碧落中。留鑰憲臺雖重寄，方看平步入鵷鴻。
上南都權府提刑孫大監二首  其二 華鎮
摳衣平昔登門下，曾許橫經近絳紗。江上一言冰玉遠，天涯長歎水雲賒。不才漫忝朱爲紱，承學終慚髮已華。今日姓名猶見齒，尚因提奬得靈槎。
舟中望金山寺 華鎮
小山蒼翠出江流，山上精廬望外幽。午影樓臺連北固，夜聲鐘磬到揚州。客帆飛過朱欄角，沙鳥歸棲碧瓦溝。南去北來長擾擾，畫橈何日暫遲留。
送德器移光州仙居令 華鎮
邂逅舊慚無半面，追隨今恨只三旬。高才鋒穎凌長劍，和氣舒遲壓九春。百里莫言猶偪仄，三年亦可薄經綸。古丹應有遺方在，好使靈功被此民。
奉酬劉令見懷 華鎮
世路差池懶自嗟，眼前隨分過年華。山中尋藥援青嶂，海上將鷗踏淺沙。懷舊愛君交態厚，題詩寄我素封斜。爭知節物隨人冷，十月東籬未有花。
臘後感懷和光道韵 華鎮
達人蔑視千鍾祿，曲士驚談五石瓢。臘盡自憐春氣近，月明誰念美人遥。鉛華次第開梅萼，金色依稀著柳條。莫問陰山更陰處，數峰殘雪未全銷。
過魯太師廟 華鎮
漢家循吏得民深，素業流風尚可尋。愧在盛時操短刃，遠來鄰壤效鳴琴。敢論異事追前事，所喜仁心契本心。振轡再經馴雉境，一瞻道廟想徽音。
題普照寺 華鎮
剛趁閒情逐隊行，忽逢蕭寺眼前明。修廊有蔭僧趺坐，古殿無人雀啄聲。咫尺都城塵不到，尋常林木境還清。憑君試問輪蹄客，過此如何不解驚。
高風 華鎮
一傳肯來忘暑月，兩旬輕舉薄雲霄。非關漢水魚盈釣，不爲宜城酒滿瓢。方外采真欣淡泊，人間知足得逍遥。高風可是陶彭澤，歸去田園爲折腰。
陸彥則索詩寄之四韵 華鎮
解官才喜此身輕，忍以冥搜損性情。疏懶舊來高叔夜，虛閒今日似淵明。願酬美意情雖切，强綴狂歌曲不成。應有朱侯偷笑我，壯年不解請長纓。
壽柯運使  其一 華鎮
九十韶光纔十九，高門曾是弄瑶璋。熊羆夢寐當時吉，龜鶴年齡此日長。劉晏已知豐外計，曹參行見趣歸裝。更看德善流芳處，濟濟斑衣滿畫堂。
壽柯運使  其二 華鎮
曉來遲日上高堂，珠箔玲瓏錦席張。玉斝騰波行旨酒，金爐生穗起真香。融融喜氣凝庭戶，拂拂歌塵下棟梁。許步桃蹊無以報，但祈眉壽獻篇章。
趙防禦新闢小齋詩以貽之 華鎮
隠操真全不待山，小齋新闢戶常關。窗延晝白明丹府，鑪養春和潤玉顔。何必金絲喧曉夕，祇將槌拂伴虛閑。人間興味元恬淡，不見輪飛倦後還。
代湖南張運使賀蔡右丞 華鎮
高步英躔恰妙齡，曙華相照有餘榮。早逢周室遵儒雅，親見文公迓太平。可但清標稱玉潤，共知具體得金聲。廟堂方契千年會，側聽康哉語載賡。
送傅彬老檢討赴宜興簿 華鎮
不是雙翎羽未齊，天門欲到失雲梯。眼前且看神仙府，身外休論枳棘棲。百草讓茶先有味，一缾挹水近通携。扁舟邂逅須乘興，細看東風罨畫溪。
次韵湖南張運判會春園新亭之什 華鎮
落落長松滿古園，沈沈碧水侵新軒。於今人物情雖別，平昔池臺跡未昏。身外無塵紅入座，眼前有酒綠盈樽。更將好樂無荒意，深入無生不二門。
田家二首  其一 華鎮
莫笑田家物象微，柴荆未肯愧朱扉。槿籬花發錦步障，莎逕葉齊絲地衣。葭葦吟風環竹屋，鴛鴦浴水傍苔磯。藜羹黍酒有餘味，笑看庭陰密又稀。
田家二首  其二 華鎮
繞舍澄溝玉色方，夾隄密樹儼修廊。霜遲留得穠陰綠，秋冷全無潦水黄。獨木短橋通別圃，攢蘆新廩出高牆。終年飽暖人生足，何必崎嶇走異鄉。
卜居 華鎮
桑弧蓬矢是男兒，故國松楸亦重違。架搆自知惟壁立，綢繆誰敢羨翬飛。桑麻地狹妻孥笑，堂廡簷低燕雀稀。清世薄才何所用，求田問舍未應非。
詩酒六首  其一 華鎮
大雅讀書勤苦外，肯來文會盍簪中。詛盟吾欲出三物，續社君當圖九翁。綠橘未題霜降顆，黄楊纔長閏餘叢。後成若援蘭亭例，金谷樽看誰罰空。
詩酒六首  其二 華鎮
文力尤能草上風，後生橫槊鬭詩中。諸君共利先登將，一我甘爲左次翁。水至細流皆入海，材爲直木必由叢。筆端衮衮淳于夥，未覓膏油炙轂空。
詩酒六首  其三 華鎮
辭宦各歸千里外，滿城不出數家中。得詩夜共嘲騷客，次韵時來寄子翁。已分鷺鸞垂翠葆，尚能魚目鬭珠叢。人生閒裏還無此，白首光陰過莫空。
詩酒六首  其四 華鎮
已在淵明歸去後，只消長慶醉吟中。詩名未到出藍者，酒德忘爲垂白翁。刻燭分題喉每噤，揮杯多酌指如叢。攔街拍手兒童笑，十日醒無一日空。
詩酒六首  其五 華鎮
殘醉偶思京輦下，戲言堪入和章中。詞因公度李道可，印借夢卿成孺翁。荒怪定逾詩律外，風流誰筆笑林叢。張而不弛非文武，莞爾牛刀未可空。
詩酒六首  其六 華鎮
商搉文章論要公，切雲千仞將壇中。詩人何地可安我，醜婦今朝纔拜翁。彫玉苦心爲楮葉，繡衣謾眼束柴叢。南鄰寄謝梁兵部，險韵無勞獨斷空。
暖齋詩 華鎮
至足無求觸處同，小齋和氣日沖融。几筵已得嘯歌地，赤白何須繪畫工。况有午簷容愛日，曾無北戶召寒風。清心迥出塵埃外，詎見高堂數仞崇。
雪中寄徐主簿 華鎮
出門四幕雲垂地，舉目千花雪映天。况是光陰猶故臘，何妨時日在新年。不辭登頓行長道，但喜豐穰屬大田。遥羨風流栖枳客，一焚檀篆達誠虔。
次韵酬道州同官雪中召飲 華鎮
千林臘雪綴玫瑰，爲送豐年好信來。有客倚樓吹玉笛，何人立馬傍銀臺。書齋喜白臨窗紙，妝閣驚藏照臉梅。清景可憐佳句重，爲君隨分把金杯。
和石太傅錢清僧舍圍爐余時先往蕭山不預其會 華鎮
後進多年仰碩膚，相逢如恨日將晡。懽懷想不辭醇酎，高論應須出大鑪。麗藻舊欽梁上客，清風今識漢潜夫。初慚不預芝蘭列，和得陽春愧已無。
題畫鷹 華鎮
高飛遠走可人情，上蔡東青舊有名。誰在華堂饜鼎俎，自甘平野掠柴荆。心憂狐兔紛難盡，眼看豺狼恣不平。莫倚絲繩金縼美，弓藏鳥盡汝須驚。
失題  其一 華鎮
暑往寒來春復秋，東西南北一萍浮。吳鈎越劍雖常淬，梁苑秦關祇浪遊。場屋同盟多列鼎，鄉閭小子亦封侯。十年窗下勞螢雪，今日明時漫白頭。
失題  其二 華鎮
分宜浪迹學希夷，豈合將身涉事爲。無外縱知皆是幻，有中寧免强隨時。懶於中散人誰覺，貧過原思已自知。若有一廛容定省，肯將塵鞅自羈縻。
挽張約之 華鎮
盜跖有年顔子夭，千秋此理竟難昭。一枝仙果方成實，三葉階蘭已盡凋。壯志永違祇自恨，清魂一去更誰招。猶勝伯道終身後，應得幽冥慰寂寥。
元夕 華鎮
節物隨時好，元宵興味多。常年苦風雨，今夕偶晴和。天宇消氛翳，星華侵月波。六街紛合遝，兩觀迥嵯峨。平昔財多裕，歡心慮靡他。深沈閉閬苑，窈窕引巫娥。百斛澄瑶碧，千枝列芰荷。珠咽激清脆，霓袖競婆娑。頡頏將雛態，綿蠻命友歌。涓涓催急箭，殷殷尚鳴鼉。縹緲飛華幰，丁東振寶珂。東西歷登覽，南北遞經過。不惜雲罍罄，祇看牛影俄。恨無夸父足，擬擲魯陽戈。出入心忘計，晨昏用有那。佳時徒共樂，歡事不同科。牽率調弦管，安排具綺羅。有虞虛腹餒，那作醉顔酡。不見三千履，難逢十二梭。寂寥塵陌上，誰問夜如何。
贈越倅胡郎中 華鎮
天上元宵後，中階瑞氣豪。乾坤扶睿哲，山嶽孕英髦。識量東溟闊，才華北斗高。序遷登半刺，清選陟諸曹。慶旦回新律，邦人薦壽醪。椿齡祈永固，榮應呂虔刀。
寄焦公澤 華鎮
身世旋蓬轉，年華激矢忙。漂流輕楚越，契闊易參商。竊預三千日，行幾二十霜。金聲留逸響，玉潤有餘光。仕路雖叨踐，心蹊未敢荒。軒昂遺俗物，感激企前芳。燕雀驚鴻鵠，鴟鳶嚇鳳凰。傾都無孟子，通國毀匡章。曾席雖云遠，韓門未見忘。鑠金頻減價，投杼幾循牆。素履微難任，流言衆覺强。箴言曾展轉，攻鼓或相將。睠想周賓裔，來居禹計鄉。一門如旅燕，三世寄飛梁。何地逢遺秉，誰垣有樹桑。釜魚時肖范，儲石每矜揚。儒術資斑見，鄉評假寸長。芹藜經伏臘，蘋藻備烝嘗。紵絮虧冬褐，丹鉛薄曉妝。晚蟬無重翼，瀌雪有驕陽。唐彀虛曾入，齊飛宛未翔。十年勞俛仰，三釜足凄凉。懷刺終思重，車塵舊恥望。有慚猗頓富，徒效老萊裝。曲表求端影，奔車倚怒螳。力微甘黽勉，道拙分摧藏。好惡鄉人僻，風波世路常。棘薪今合重，瓜蔓昔還傷。頰舌知無補，絲桐或可量。未教輕割席，庶復許升堂。
送湖南運判張朝散 華鎮
幽野葽含秀，周朝麥薦新。祇園纔浴像，嵩嶽復凝神。鵲印天休裔，書林世貴人。江山分秀氣，珪璧粉天真。三篋傳遺緒，前籌起逸塵。人間欣得瑞，席上藹爲珍。平步游英彀，長驅歷要津。星軺聊按指，元鼎佇經綸。熊夢祥占日，斑衣色養辰。雲鵬方萬里，海鶴本千春。
壽蔡大資 華鎮
德緒先流慶，高門早誕賢。星杓方歷次，羲馭欲周天。博大天殊稟，高明道有傳。逢原從左右，中禮在周旋。網轄提携早，樞機委寄專。先猷重有作，廟筭遠無前。避寵辭帷幄，分華出澗瀍。條流圖外事，談笑握中權。吏膽銷精密，民心適靜便。旆閒清洛日，牙聳碧嵩烟。世路觀無跡，神機體善淵。弦歌隨絳帳，筆削起韋編。已覺留司久，彌增注想堅。鈞衡終所倚，衮繡佇來還。今日知祈禱，靈椿比大年。
水壁 華鎮
畫手聞曹霸，伊人豈裔孫。窮神邈江海，遺迹在牆垣。發地驚濤起，扶椽疊浪翻。來非自胥怒，去不爲鯨吞。咫尺重淵險，尋常萬里奔。氣疑烝宇宙，勢欲浸乾坤。但見揮長筆，誰能測巨源。汪洋須駭矚，漥突幾驚捫。湛湛將澄處，悠悠疊細痕。輕颸掠伊洛，闊岸漫湘沅。怒勢功尤壯，飛瀾地欲掀。滄溟擁神島，窮髮運游鵾。槃礴應無顧，安排自有門。夙成參造化，無用契胚渾。歲久人雖遠，塵侵墨未昏。依稀逢海若，彷彿弔湘魂。倦客縈多累，乘桴特未援。時來觀浩蕩，聊用滌塵煩。莫使蝸涎蠹，常令墨妙存。不勞浮渤澥，已似陟崑崙。
送新廣西提刑曹司勳 華鎮
勳業平陽重，才華子建先。高風延世濟，大筆得家傳。事至皆游刃，辭新盡應弦。從容登桂籍，慷慨躐英躔。不下文彌蔚，曾磨質更堅。鵷鴻傾義路，旒扆賞辭編。善誘恢師範，良圖悚幕蓮。雄鳴聲闊達，高舉勢騰騫。中外資裁制，交遊喜薦延。入趨蘭省祕，出擁繡衣鮮。封域三苗舊，江山五嶺連。楚風輕有素，蠻俗混難銓。飛輓歸豐羨，經營出靜便。霜威嚴不試，鏡照朗無前。玉石胸中判，龍蛇度外捐。冥心投至理，寓興起新篇。不羨懷沙潔，羞稱賦鵩賢。團茆方息駕，隠几欲忘筌。杯水澄朝彩，爐香炷久烟。有餘論墨妙，無問及筳篿。華實湖湘外，聲名日月邊。泥封俄迅激，竹律未周旋。畏景明流石，薰飈穆汎弦。星車躔嶺徼，虎節起湘川。雨露恩無外，乾坤施不偏。遠民傷側陋，天子重生全。桂水秦開郡，璇璣舜繼年。平反須利器，跋履屈華韉。賤子曾昂首，清途想側肩。希聲元寂寞，坦履素蹁躚。世路誰爲偶，臺僚竊備員。機心寧及俗，直道尚侔天。宜襆爲郎被，難加出將鞭。神棲南郭隠，心醉北窗眠。大匠微無棄，幽芳早見搴。斲輪慚妙手，傾蓋勝華顛。莫叱王遵馭，空矜郭泰船。雲移難就蔭，蟻慕漫求羶。越嶠暄凉異，周班旦莫聯。行看踐槐棘，應紀紉蘭荃。
魚戲動新荷 華鎮
風日向清和，游魚水面多。逶迤浮巨壑，搖漾動新荷。密倚纖茄轉，輕翻綠影俄。參差吹弱藻，瀲灧起微波。躍躍同盈沼，洋洋類舞河。因知濠上意，不羨越溪歌。
嶧陽孤桐 華鎮
大樂潜生氣，徐方暗結融。嶧陽鍾異物，山木得孤桐。特幹千尋聳，清陰十畝豐。夜聲通渤澥，午影到崆峒。雨露偏垂德，陰陽曲致工。和音來象外，懿質孕區中。不羨樗無用，常卑桂有叢。人期瞻舜日，自信達堯聰。動植奚難感，神明庶可通。鏗鏘雖固有，翦拂未曾蒙。合梓纔知美，弦絲乃見功。名嘗叨禹紀，材實待夔攻。埋沒如邕爨，栽培異楚宮。山禽曾不識，丹鳳每來同。沆瀣凝朝氣，滄凉汎曉曈。發揚羞谷黍，疏散愧江楓。誓與簫韶並，寧隨曆草空。儻教承搏拊，焉敢避磨礲。功用施清廟，聲華發大東。知音何以報，願爲奏南風。
送越州僉判徐狀元赴闕 華鎮
彼美司刑士，言辭越幕賓。斑衣登彩舫，羅袖擁雕輪。重過千年會，輕捐萬壑春。拂檣風習習，汎楫水鱗鱗。仰念當朝律，高還治古淳。嘉猷皆建置，弊法不因循。食餠無容畫，觀龍必貴真。進賢非積累，懷寶免湮淪。徒步升黄閣，元台出渭濱。昔年書舊史，今日在嚴宸。志士休歌鳳，鴻儒罷泣麟。不愁長待價，祇恐未能仁。盛世當千士，明公第一人。詞場無大敵，桂苑絕前塵。雅譽多材藝，雄居要路津。規爲真大器，薦擢易常倫。紺髮年方壯，清光日向親。橫飛朝鼎鼐，跬步職絲綸。學問功無愧，經綸志必伸。善將兼海內，澤可下天民。既得風雲便，應爲柱石臣。已知材似杞，惟貴壽如椿。猥似卑凡質，同居晏粲辰。問年雖魯衛，語士迺齊秦。敢謂苗堪揠，惟知竹有筠。毛公方喜檄，原憲不憂貧。春至寧栽柳，秋來未憶蓴。况逢春眼見，何慮白頭新。戮力尊賢軌，虛懷慕德鄰。願言登左右，無或棄輪囷。
送越倅胡郎中入京 華鎮
雄鎮揚州域，前聞越絕靈。天文直牛女，地勢壓滄溟。霸業雖陳迹，王圖乃舊經。遺風終樸素，彌世慎儀刑。紆綬皆英彀，乘軒盡德馨。迄今無僭濫，自古底安寧。碩德居華旦，清資應列星。司城新進秩，別乘舊揚軨。妙譽高藩翰，嘉名藹闕廷。自堪剖符竹，猶此駕箳篂。裨替無遺恨，平反得所聽。威儀嚴肅穆，文雅煥青熒。裁决真穿縞，經綸甚建瓴。屬城嘗乏守，茂績可書屏。完士終何感，丹心獨願銘。淪埋脫吳阪，知賞謬柯亭。述業知晞驥，多聞媿識鼮。成風非匠石，合舞謝庖丁。濫擬窺場藿，叨曾食野苹。禹門俄暴鬣，陶夢輒摧翎。捧檄終堪喜，彈冠詎可停。未能餐沆瀣，安敢卧清泠。山藪容樗櫟，川河納渭涇。不教長在澗，還許預充庭。破竹期迎刃，提刀更發硎。有緣重奮迅，何慮復伶俜。穩步封崤底，長驅過井陘。旋瞻丹闕鳳，密覯寶階蓂。先哲猶嘲白，微才乃拾青。既霑新籍桂，無負故囊螢。寒谷逢陽律，幽姿得震霆。心誠期秉石，蹤跡免如萍。矩範茲親覿，徽音此竊聆。執鞭欣有自，整駕恨難扃。杯水遮琱轡，壺漿擁彩舲。鳴鉦發蘭沚，疊鼓起蘋汀。龐驥雖云展，黄陂未易形。虔刀方電發，孔榻任塵冥。佇見宵人伏，行觀病者醒。馳心逐旌旆，引領矚郊坰。
送湖南提舉梁朝散 華鎮
公族流芳遠，侯門積慶長。玉田收地寶，蘭畹毓天香。岐嶷英姿妙，魁梧德宇强。嶽靈分秀氣，昴宿注祥光。世濟居彌厚，官成動有章。題輿高右陝，持節重西湘。二九朝陽永，中秋夕月凉。誕彌迎節至，嘉慶肆筵芳。檀篆金爲鼎，榴花玉作觴。願言齊鶴壽，平步冠鵷行。
和通州李判官 華鎮
憶昔元豐第二春，叨陪逸駕預官論。頻煩州縣徒勞職，未報君親罔極恩。居與莞蒲依海角，出隨雁鶩走江村。閑心祇合尋三徑，倦翼寧堪憩九門。羊棗幸占如養志，萊衣欣有喚翁孫。他時未免煩陶鑄，只就同年丐漆園。
送越帥程給事赴詔 華鎮
清華仙殿圖書府，貴近東臺侍從郎。寵被買臣榮遇紱，來臨安石宴遊鄉。下車建設先條教，暖席施爲盡紀綱。鑑物浄明齊上水，臨機鋒銳踰干將。威稜直爲摧姦宄，德惠陰知佑善良。意匠經營真有趣，軸機裁處動非常。謹嚴庭訟情無失，檢察民輸弊已亡。坐使姦胥難用巧，默令雅俗盡知方。淳和只有興廉遜，肅治應無敢寇攘。蓮幕終朝閒筆削，圜扉經歲絕桁楊。精藍振起都城美，新館增延使者光。翦拂散材充大匠，吹噓寒谷變春陽。三年治最騰歌頌，千里聲和協雨暘。何但編氓稱五袴，已令比屋有千箱。風流自得篇章樂，閒暇人驚日月長。彩舫有時羅綺繡，朱轓到處擁絲簧。尋窮萬壑幽深趣，踏徧千巖紫翠芳。絕唱未饒元相國，遺風獨揖賀知章。香山圖畫知嘗預，魏闕心誠想未忘。下國可能留近侍，雄材自合在巖廊。祥光一夜生台座，優詔平明出未央。漢殿果深思董賈，越人那久得龔黄。丹書東下隨秋雁，畫鷁西征拂曉霜。不獨飛章留去轍，况多扶老擁歸艎。已知子翼終難借，猶擬曹侯且緩裝。送目未能看竹馬，傾思惟只詠甘棠。既當帝闕鹽梅望，可戀吳門繡畫堂。前席虛心方注想，據鞍壯氣正康强。七城異績雖云遠，萬室蒼生佇有望。蹇步有心隨軌轍，夢魂終夜倚門牆。
次韵酬桂陽石知監懷鄉見寄 華鎮
南北周旋事屢更，剖符纔喜慰蒼生。米鹽無滯綱條密，雀鼠難欺獄訟平。樽俎有餘今北海，篇章多暇古宣城。桃源善慶時難擬，金谷風流世有名。榮擁雙旌忘自得，永懷三徑念同情。鄉閭分義千鈞重，筆墨才華一座傾。官異微之慚未稱，報殊平子愧非精。折腰寂寞將何遣，稔聽龔黄布政聲。
湖南運使柯少卿壽 華鎮
星杓旋指始回寅，遲日烘天欲再旬。安寢熊羆通吉夢，高門弧矢見成人。江山孕美寬爲量，奎壁騰芒秀入神。學苑遠窮三篋富，辭林榮占一枝春。分麾閩越閒餘刃，賜筆中臺播逸塵。棘寺入陪鵷列久，湘源來著繡衣新。笑談已集金糧最，眄睞無遺玉石真。不憚高才親遠使，更將和氣裕斯民。華資分合歸無已，眉壽陰須付有仁。幕下晚生欣庇德，强歌精意指靈椿。
用石桂陽韵謝左判官陳司理見寄 華鎮
曾挹清談僕屢更，解頤聊足慰平生。共觀雲物懷虞帝，爲引漁翁問屈平。一逐曉風分客路，兩逢春雨暗山城。寒林不見遷鶑語，古壁多逢逐客名。懷寄遠隨賢守句，愛忘深識故人情。參軍筆力湘山峭，幕府辭源峽水傾。刻燭賦詩曾有意，臨池掃帚未能精。强將西缶臨風擊，終遜玲瓏戛玉聲。
挽宗嶽張尊師 華鎮
神仙去住本無家，此日人間漫歎嗟。華表舊傳歸白鶴，洞庭誰見袖青蛇。道山兩拂談經麈，滄海頻乘犯斗槎。雙玉佩沾天上露，五銖衣識洞中霞。林泉投老心猶壯，京國歸來鬢未華。短製從今牽薜荔，雜耕依舊種胡麻。風生謝傅團團扇，花隠堯夫小小車。逸興逍遥舟不繫，新詩妙絕玉無瑕。松邊對酒依盤石，竹裏分泉洗落花。一自青冥餐沆瀣，更誰黄犢侶麏麚。丹初封鼎雲猶濕，棋未收枰日已斜。每過竹軒深有恨，獨憐溪閣靜無譁。匣中不見龍三尺，畫裏空餘雪兩髽。回首方蓬歸路遠，五雲愁殺樹交加。
宮使蔡太師壽詩 華鎮
天貽真宰贊重熙，何日來符命世期。五夜燕遊元夕後，三陽交泰上春時。維師事業前無呂，先覺心靈世有伊。首斡化機熙帝載，暫休祠館動民思。和羹終付鹽梅手，仗節難稽柱石姿。華屋早開丞相第，衮衣新賦我公詩。緗桃滿院光風轉，素李成蹊淑景遲。鼎席具瞻何所願，祝公眉壽等蓮龜。
謝成都楊匯秀才惠邛州竹杖二首  其一 華鎮
臨邛石上老龍孫，雪抱霜封有舊痕。聳削已知非俗物，更堪來自草玄門。
謝成都楊匯秀才惠邛州竹杖二首  其二 華鎮
邂逅相逢又別離，驟承佳貺意何其。應憐越絕閑雲客，酷似臨邛瘦竹枝。
過澗 華鎮
兩山分處水橫流，渡水登山趣更幽。却憶當年謝康樂，等閒羈束爲封侯。
河上 華鎮
沙頭兩兩飛歸雁，水面茸茸長綠蒲。知是人間好時節，不妨河上弄泥塗。
聞歌 華鎮
來時梅萼粘殘雪，歸日桃花簇絳羅。農事不妨河事了，齊聲連路踏春歌。
秋風 華鎮
秋風昨夜落前林，放出千巖秀色深。欲結草廬歸未得，倚欄空負季鷹心。
上顧侍郎詩 華鎮
西漢風流古到今，油油巵酒待青襟。後堂不許聞歌舞，始覺先生見與深。
渡嶺 華鎮
嶺路林梢一線通，肩輿直上破林風。眼前遥見東山樹，却顧青衫愧謝公。
四海 華鎮
四海田廬自有餘，置錐無地欲尤誰。鷦鷯莫厭一枝少，更有寄巢無一枝。
歷陽道中 華鎮
江北江南未定時，襟喉此地繫安危。頹營故壘皆蕪沒，日落寒生楓樹枝。
江南湖陽 華鎮
末俗頹風正可悲，當時强項是男兒。君王不似南陽日，此事寧教女子知。
石磧漢高帝廟 華鎮
黄屋何曾駐未央，十年關外蹀寒霜。靈祠今日秋江上，門鏁丹楓似楚王。
緱氏道中口占 華鎮
人道自有上天梯，塵暗靈襟路却迷。不見吹笙王子晉，獨乘玄鶴碧嵩西。
立春日雪  其一 華鎮
金絲未徧千門柳，玉葉纔分五嶺梅。青帝似憐芳信少，更教春日六花開。
立春日雪  其二 華鎮
斜入芳筵沾綵勝，密鋪幽徑點蘭芽。謝娘子細臨看取，不是楊花是雪花。
挽饒法主 華鎮
緇服薰修九十春，法筵長爲指通津。經窗未冷銅爐火，已作他方應化身。
方城道中值雨 華鎮
重雲三日鎖前山，麥隴泥塗尚未乾。行路春光已𢬵棄，任從風雨作輕寒。
和叔凭惜春  其一 華鎮
無計可能留永日，有情何用惜芳春。明年還似今年好，𢬵作花前把酒人。
和叔凭惜春  其二 華鎮
柳暗曉鶑鳴樹底，簾垂午燕簇樓頭。東君暫去無多日，且放殘紅逐水流。
登舟夜作 華鎮
一揖天官籍姓名，半年歸計杳難成。夜來夢覺篷窗冷，枕底驚聞汴水聲。
溪行 華鎮
淥波漾漾日西來，波上魴魚撥剌回。喬木兩隄連翠幄，春深誰復翦條枚。
過牛頭山 華鎮
千巖秀處是家山，東望重江未可還。今日馬頭逢翠阜，且垂鞭袖一開顔。
贈溫幕張子常有詩見懷用韵因成五篇  其一 華鎮
鳴玉琅琅振小舟，銀鈎婉婉照清流。如何漢殿凌雲筆，肯賦寒山水石幽。
贈溫幕張子常有詩見懷用韵因成五篇  其二 華鎮
寂寥不見李膺舟，時倚西風歎逝流。小吏忽來傳秀句，春容頓覺滿山幽。
贈溫幕張子常有詩見懷用韵因成五篇  其三 華鎮
一來海角艤扁舟，兩見天南大火流。鐘鼓不聞昏自曉，柴荆常閉冷還幽。
贈溫幕張子常有詩見懷用韵因成五篇  其四 華鎮
懷才自是濟川舟，術業曾非西北流。禁掖言歸應不晚，海山未去且尋幽。
贈溫幕張子常有詩見懷用韵因成五篇  其五 華鎮
曾乘碧海馭風舟，幾挹蒼崖噴雪流。想得更當和鼎重，也應須記賞心幽。
和河南府倅程朝散緱氏僧舍題壁 華鎮
塵機不動有餘清，逸靜孤飛在杳冥。想得馬頭無限思，碧雲隨處見瑶屏。
弦月 華鎮
人間離別最堪憐，天上嫦娥恐亦然。昨夜廣寒分破鏡，半奩飛上九重天。